Jagung Azmi dapat permintaan negara luar

RIM 12 Februari – Permintaan tinggi terhadap jagung manis mendorong seorang anak kampung mengusahakan tanaman itu secara serius sejak 13 tahun lalu.

Mengusahakan ladang jagung dengan keluasan 16.19 hektar di Kampung Simpang Kerayong, kini Noor Azmi Idris, 43, boleh berbangga kerana produk dikeluarkan kini dieksport ke pasaran antarabangsa seperti United Kingdom, Arab Saudi dan Singapura.

Biarpun berkelulusan diploma dalam bidang elektrikal dan mekanikal, namun itu tidak menjadi penghalang kepada Noor Azmi untuk berkecimpung dalam bidang pertanian.

“Permintaan terhadap jagung yang sentiasa meningkat membakar semangat saya untuk terus mengusahakan tanaman ini. Bekalan semasa tidak mampu untuk menampung permintaan.

“Sebenarnya saya menjalankan aktiviti pertanian hanya sekadar sampingan tetapi selepas melihat peluang yang ada lebih baik diusahakan secara serius dan sekarang menjadi petani sepenuh masa.

“Kejayaan ini adalah hasil tunjuk ajar mentor saya yang banyak berkongsi teknik menanam dan memasarkan produk jagung,” katanya ketika ditemui di ladangnya di Jalan Zainal Kampung ChinChin, di sini, baru-baru ini.

“Hampir 80 peratus tanaman jagung di ladang saya adalah jagung manis yang mempunyai rasa manis dan aroma yang wangi, jagung ini dijual di pasaran dalam bentuk jagung fresh (batang) atau jagung lerai siap proses.

“Kalau jagung mutiara dan purple kita pasarkan di kawasan peranginan dan pasar raya besar.
Jagung ini boleh dipetik selepas 65 hingga 68 hari dan ia bergantung kepada keadaan cuaca,” katanya.

“Setahun kita boleh tanam jagung empat musim bergantung kepada keadaan cuaca, satu ekar ladang boleh tanam pokok sekitar 13,000 hingga 15,000 batang.

“Kalau setahun hasil jagung yang dipetik bagi gred A, gred B dan gred C adalah purata sebanyak 250,000 hingga 300,000 tongkol. Jadi setahun sebanyak 1.2 juta tongkol dapat dihasilkan.

“Untuk berat jagung gred A boleh mencecah lebih 450 gram, gred B 350 gram ke atas dan gred C 300 gram ke atas. Selepas dituai jagung, kita akan tanam semula pokok yang baharu,” katanya lagi.

“Di Singapura boleh dikatakan setiap hari kita hantar bekalan jagung ke sana, di United Kingdom pula setahun empat kali mengikut permintaan pembeli di sana,” katanya.


Piala Malaysia: Melaka United tempah tiket suku akhir

KELAB Bolasepak Melaka United (Melaka United FC) menempah tiket ke suku akhir saingan Piala Malaysia selepas menewaskan Kelantan United FC 2-1 di Stadium Hang Jebat, malam tadi.

Kemenangan di hadapan penyokong sendiri itu turut mengekalkan rekod bersih tiga kemenangan berturut-turut buat anak buah Zainal Abidin Hassan dalam kumpulan C saingan bola sepak tertua negara itu.

Kemenangan itu membolehkan Melaka United mengukuhkan cengkaman selaku pendahulu kumpulan C dengan mengutip 12 mata termasuk tiga mata percuma yang diperoleh selepas Negeri Sembilan FC menarik diri dari saingan akibat pandemik COVID-19.

Selepas ini, Melaka United dijadual menentang Kelantan United sekali lagi di tempat lawan pada 1 Nov dan aksi terakhir peringkat kumpulan akan berlangsung di Stadium Hang Jebat dalam aksi bertemu Kedah Darul Aman FC, 9 Nov depan.


Permohonan PerantiSiswa dibuka mulai 15 April

KOTA BHARU, 9 April – Permohonan Pakej PerantiSiswa Keluarga Malaysia bagi pelajar institut pengajian tinggi (IPT) daripada golongan B40, akan dibuka mulai 15 April ini, kata Menteri Komunikasi dan Multimedia Tan Sri Annuar Musa.

“Mahasiswa dan mahasiswi boleh memulakan proses membuat permohonan untuk mendapatkan peranti, yang akan disampaikan di tempat mereka belajar. Sekiranya mereka berada di rumah mereka boleh membuat permohonan secara dalam talian, walaupun tidak berada di kampus.

“Bagi pelajar yang belajar secara pengajian jarak jauh (PJJ), mereka perlu berdaftar dengan universiti asalkan mempunyai nombor matrik walaupun tidak hadir ke kampus, tetapi mereka boleh mohon,” katanya selepas menyampaikan bakul Ramadan di Kampung Berangan, Kadok, di sini hari ini.

“Peranti tersebut akan diagihkan dalam dua sesi iaitu sesi pertama melibatkan kira-kira 60 peratus daripada jumlah keseluruhan penerima dan diutamakan kepada semua pemohon yang mempunyai data-data lengkap,” katanya.

Ahli Parlimen Ketereh itu berkata bagi sesi kedua pula, ia melibatkan kes-kes rayuan tetapi tidak lewat 60 hari selepas daripada sesi pertama, dan penyampaian peranti itu akan dipercepatkan.

“Peranti ini boleh diguna pakai selama mana selagi mereka berada di pusat-pusat pengajian, setelah tamat belajar nanti, baharulah mereka boleh menyerahkannya semula peranti berkenaan kepada pusat pengajian.

“Konsep ini adalah konsep kebolehgunaan peranti percuma selama tempoh mereka menjadi pelajar dan ia tidak boleh pindah milik, tidak boleh dijual, tidak boleh dihilangkan, sebab selagi mereka masih belajar peranti itu akan dikira masih berdaftar sebagai milik kerajaan,” katanya.

“Tawaran itu akan dibuka dalam e-portal rasmi Kementerian Komunikasi dan Multimedia yang dikhususkan untuk program peranti siswazah sahaja, bukannya di dalam laman web yang lain,” katanya. – BERNAMA


Piala Dunia 2022 bermula sehari awal

“Piala Dunia FIFA 2022™ akan dimulakan dengan sambutan yang lebih hebat untuk peminat tempatan dan antarabangsa susulan negara tuan rumah Qatar dijadual menentang Ecuador pada Ahad, 20 November jam 19:00,” menurut Persekutuan Bola Sepak Antarabangsa (FIFA) dalam satu kenyataan, lapor Agensi Anadolu (AA).

“Perlawanan dan upacara pembukaan temasya tahun ini di Stadium Al Bayt akan dianjak sehari lebih awal berikutan keputusan sebulat suara oleh Biro Majlis FIFA hari ini.

“Oleh itu, pertemuan antara Senegal dan Belanda telah dijadualkan semula pada Isnin, 21 Nov  dari 13:00 hingga 19:00,” menurut kenyataan itu.

Perlawanan bola sepak antarabangsa edisi ke-22 merupakan Piala Dunia musim sejuk yang pertama, dijadual berlangsung dari 20 Nov hingga 18 Dis.


Pendaftaran ahli baharu KWSP naik kepada 146,000 pada suku pertama 2022 – Tengku Zafrul

KUALA LUMPUR, 12 Julai – Pendaftaran ahli baharu Kumpulan Wang Simpanan Pekerja (KWSP) telah meningkat sebanyak 57 peratus kepada 146,000 orang pada suku pertama 2022, kata Menteri Kewangan Tengku Datuk Seri Zafrul Tengku Abdul Aziz.

Beliau berkata, ini selaras dengan usaha dana persaraan itu yang memulakan strategi jangka panjang untuk meluaskan liputan perlindungan sosial rakyat Malaysia dalam usaha memperkukuh ekosistem sokongan Syarikat Berkaitan Kerajaan (GLC).

“Buat masa ini, walaupun ada pelbagai inisatif perlindungan sosial yang diperkenal dan sesetengahnya mendapat pembiayaan kerajaan, namun rata-rata kesedaran mengenai pentingnya perlindungan sosial dan persiapan untuk hari tua masih terlalu rendah dalam kalangan sejumlah besar rakyat Malaysia,” katanya.

Menurut Tengku Zafrul, salah satu aspek terpenting adalah berkaitan pengukuhan perlindungan sosial dan tanggung jawab tersebut telah diberikan kepada KWSP apabila kerajaan mula melaksanakan Program Transformasi GLC.


Pengurus akaun mengaku tidak bersalah pecah amanah libatkan lebih RM2.5 juta

MUAR, 5 September – Seorang pengurus akaun mengaku tidak bersalah di Mahkamah Sesyen di sini hari ini atas 114 pertuduhan pecah amanah melibatkan wang tunai dan cek bernilai lebih RM2.5 juta, antara Jun 2017 hingga November 2019.

Timbalan Pendakwa Raya Ummi Amyra Natasha Azhar menawarkan jaminan RM5,000 bagi setiap pertuduhan, bagaimanapun Mohd Reazal yang tidak diwakili peguam, merayu agar jaminan dikurangkan memandang dia yang kini tidak bekerja, tidak sihat dan menanggung isteri serta ibu mentua yang sakit.


ePEMULA: E-tunai RM150 bagi 18-20 tahun boleh daftar mulai esok

KUALA LUMPUR, 10 April – Golongan belia berusia 18 hingga 20 tahun dan pelajar sepenuh masa di institut pengajian tinggi (IPT) tempatan yang layak, boleh mendaftar untuk menerima RM150 dalam bentuk kredit e-tunai di bawah program ePemula, mulai esok.

Kementerian Kewangan (MOF) dalam kenyataan hari ini memaklumkan kredit e-tunai tersebut adalah melalui satu daripada empat penyedia perkhidmatan iaitu BigPay, GrabPay, ShopeePay dan Touch ‘n Go eWallet.

“Selain RM150 dalam bentuk kredit e-tunai daripada kerajaan, penyedia perkhidmatan e-tunai iaitu BigPay, GrabPay, ShopeePay dan Touch ‘n Go eWallet juga akan memberi insentif tambahan dalam bentuk cashback, baucar, mata terkumpul atau coins sepanjang tempoh program ini,” katanya.

Menurut kenyataan itu, tempoh pendaftaran dan tuntutan ePemula akan bermula esok hingga 1 Jun ini, manakala kredit ePemula serta manfaat padanan daripada penyedia perkhidmatan e-tunai tersebut boleh dibelanjakan sehingga 10 Jun 2022.

Program ePemula terbuka kepada warganegara Malaysia yang mencapai umur 18 ke 20 tahun pada 2022 (lahir pada 2002 hingga 2004) atau pelajar sepenuh masa di peringkat diploma atau Sijil Kemahiran Malaysia Tahap 4 (SKM4) dan ke atas di IPT tempatan yang berdaftar, selain data belia akan disemak silang dengan IPT tempatan berdaftar dan pangkalan data kerajaan yang berkenaan.

Menurut MOF, kerajaan memperuntukkan RM300 juta bagi e-tunai bernilai RM150 di bawah program ePemula untuk belia 18 hingga 20 tahun dan pelajar sepenuh masa di IPT tempatan yang layak menerusi Belanjawan 2022.

Untuk maklumat lanjut mengenai ePemula serta inisiatif lain yang memanfaatkan golongan belia boleh layari https://budget.mof.gov.my/manfaat/faq/epemula.html manakala bagi pelbagai manfaat lain khusus untuk belia, layari https://budget.mof.gov.my/manfaat/rakyat-kewangan.html- BERNAMA


Merlimau: Dr Akmal mahu wujudkan ‘floating market’

MERLIMAU 16 Nov – Pembinaan pasar terapung atau ‘floating market’ di kuala sungai Merlimau menjadi antara agenda yang akan dilakukan calon Barisan Nasional, Dr Muhamad Akmal Saleh sekiranya diberi mandat oleh penduduk kawasan itu.

Katanya, ia merupakan sebahagian daripada agenda memperkasa pelancongan yang terkandung dalam aku janji beliau kepada rakyat pada Pilihan Raya Negeri Melaka.

“Di Merlimau, banyak tarikan yang boleh kita bangunkan terutama dalam sektor eko pelancongan bagi membangun serta memperkasa ekonomi penduduk di sini,” katanya dalam satu hantaran video di laman Facebook rasminya.

Mengulas lanjut aku janji yang ditawarkan, Dr Akmal berkata, pihaknya juga merancang untuk membangunkan sebuah ekstrem park untuk anak muda serta pusat rekreasi keluarga di kawasan itu.

“Selain itu, pembinaan rumah mampu milik juga menjadi antara aku janji yang sertakan kerana saya mahu memastikan rakyat di Merlimau mampu membeli rumah yang selesa dan memiliki sekurang-kurangnya satu rumah.

“Pada masa sama, saya juga berjanji untuk menaik taraf capaian internet di Merlimau memandangkan masih terdapat beberapa kawasan yang tidak mendapat capaian internet berkelajuan tinggi,” katanya lagi.

Dalam pada itu, Dr Akmal turut memberi jaminan akan memastikan projek tebatan banjir di Merlimau akan disegerakan sekiranya terpilih menjadi wakil rakyat.


Kerajaan kaji penetapan harga siling ayam selepas 31 Ogos

“Tentu sekali selepas 31 Ogos ini kerajaan akan mengkaji aspek sama ada nak kekalkan subsidi atau nak apungkan harga, ataupun untuk membuka semula eksport ayam bulat ke luar negara.

“Itu akan kita pertimbangkan. Kita ada sebulan lagi untuk melihat perkembangan yang akan berlaku dalam industri ternakan dan juga perusahaan ayam di negara kita,” katanya kepada media selepas melancarkan Pavilion AgroTech Pameran Pertanian, Hortikultur dan Agropelancongan Malaysia (MAHA) 2022 di sini hari ini.

Kerajaan telah menetapkan harga siling RM9.40 sekilogram untuk tempoh 1 Julai lepas sehingga 31 Ogos, manakala harga siling runcit telur ayam bagi gred A pada 45 sen/biji; gred B (43 sen/biji) dan gred C (41 sen/biji) di Semenanjung Malaysia.

“Dari perspektif industri, kita letakkan harga kawalan tetapi kerajaan tampung dengan pemberian subsidi kepada penternak sebanyak RM1.20 bagi bagi setiap kilogram.

Mengenai Pavilion Agrotech MAHA 2022, Ronald berkata sebanyak lapan pempamer menyertai pavilion itu yang terdiri daripada Kementerian Sains, Teknologi dan Inovasi, Institut Penyelidikan dan Kemajuan Pertanian Malaysia, Lembaga Kemajuan Pertanian Muda, Agrobank, Bioeconomy Corporation, Malaysia Digital Economy Corporation (MDEC), Aerodyne Group dan SAT.ASIA.

Pavilion AgroTech yang terletak di Dewan D2, Taman Ekspo Pertanian Malaysia (MAEPS), Serdang akan mempamerkan teknologi pertanian terkini yang bertemakan revolusi industri 4.0 seperti internet benda (IoT), sistem pengurusan ladang pintar, kilang tanaman, dron pertanian, teknologi robotik, pengurusan data pertanian, sistem maklumat geografi dan bioteknologi.

MAHA 2022 akan diadakan secara hibrid pada 4 hingga 14 Ogos di MAEPS, dengan bertemakan ‘Sekuriti Makanan Untuk Masa Depan’. Disasarkan 1.1 juta pengunjung hadir secara fizikal sepanjang 11 hari program itu serta menjana lebih RM250 juta potensi nilai jualan.


3,200 lot tanah untuk generasi kedua Felda di Johor – PM

Perdana Menteri Datuk Seri Ismail Sabri Yaakob berkata bagi tujuan itu, Kerajaan Persekutuan dan Kerajaan Negeri secara bersama akan memberi peruntukan sebanyak RM60 juta untuk membangunkan infrastruktur di kawasan tersebut.

“Ini adalah konsep baharu yang diperkenalkan, kita tak jual lagi rumah siap tetapi lot tanah kepada generasi kedua untuk mereka membina rumah sendiri dengan kerajaan negeri menyediakan tanah dan kita akan turut membangunkan dari segi infrastruktur.

“Kerajaan bersetuju untuk projek ini dengan kos infrastrukturnya RM60 juta akan ditanggung secara bersama iaitu RM30 juta Kerajaan Persekutuan bersama Felda dan RM30 juta oleh kerajaan negeri,” katanya pada sidang media selepas majlis penyerahan Geran Komuniti Rukun Tetangga (KRT) Komuniti Sejahtera Keluarga Malaysia Peringkat Negeri Johor 2022 di Kompleks Sukan Komuniti, Felda Lok Heng Barat, di sini hari ini.

Beliau berkata dengan menyediakan lot tanah berkenaan, ia dapat menyelesaikan sebahagian daripada isu perumahan yang dihadapi generasi kedua Felda sekali gus melancarkan perancangan pembangunan di kawasan Felda.


Naik taraf muzium, lokasi bersejarah sempena TMM2024

AYER KEROH 20 Jun – Perbadanan Muzium Melaka (Perzim) akan menaik taraf beberapa muzium dan lokasi bersejarah bagi menarik pengunjung bersempena Tahun Melawat Melaka 2024 (TMM2024).

Pengerusi Lembaga Pengarah Perzim, Datuk Akramuddin Ab. Aziz berkata, kerja-kerja penyelenggaraan dan naik taraf itu akan memakan masa sehingga hujung tahun dan akan dibuka pada 1 Januari tahun hadapan.

Katanya, antara lokasi yang akan dinaik taraf melibatkan Muzium Pertanian, Muzium Tuan Yang Terutama (TYT), Galeri Ketua Menteri, Perigi Portugis dan Perkampungan Hang Tuah.

“Untuk kerja-kerja naik taraf, di Muzium Pertanian Jasin akan melibatkan peruntukan sebanyak RM300,000; Muzium TYT yang ditutup sementara pula sedang menjalani pembaikan melibatkan peruntukan RM300,000, sementara Galeri Ketua Menteri pula sedang dalam proses kerja-kerja reka bentuk dalaman dengan melibatkan peruntukan keseluruhan berjumlah RM1.2 juta.

“Kerja baik pulih infrastruktur di Perkampungan Hang Tuah, Duyong pula melibatkan peruntukan sebanyak RM4 juta, manakala projek memulihara Perigi Portugis di Merlimau sebanyak RM200,000.

“Kesemua lokasi ini akan ditutup secara berperingkat bagi menjalankan kerja-kerja naik taraf dan baik pulih. Ia akan dibuka semula pada 1 Januari 2024 kepada semua pengunjung pada TMM2024,” katanya.

Beliau berkata demikian pada sidang media selepas Majlis Perasmian Seminar ‘Kapal Mendam Berahi’: Realiti atau Mitos? di MITC di sini, semalam, yang dirasmikan oleh Yang di-Pertua Negeri, Tun Seri Setia Mohd Ali Mohd Rustam.

Hadir sama, Ketua Setiausaha Kementerian Perpaduan Negara, Datuk Indera Noridah Abdul Rahim; Exco Kesihatan, Sumber Manusia dan Perpaduan negeri, Ngwe Hee Sem; Timbalan Exco Pelancongan, Warisan, Seni dan Budaya negeri, Datuk Zaidi Attan dan Pengurus Besar Perzim Fadhilah Md Saleh.

“Kita sasarkan jumlah itu akan meningkat sehingga RM5 juta pada hujung tahun ini dengan kehadiran lebih 5 juta pelancong ke muzium,” katanya.


Ambulans bawa pesakit COVID-19 kemalangan di Alor Setar

ALOR SETAR 16 April. – Sebuah ambulans Kementerian Kesihatan (KKM) yang membawa pesakit COVID-19 terlibat dalam kemalangan dengan sebuah lori satu tan di KM52.6 Lebuhraya Utara-Selatan (PLUS) arah Utara, berhampiran Plaza Tol Alor Setar Selatan, dekat sini hari ini.

Pengarah Kesihatan Negeri Kedah Dr Mohd Fikri Ujang berkata, ambulans membawa tiga petugas KKM itu sedang dalam perjalanan dari Sungai Petani ke Hospital Sultanah Bahiyah (HSB), di sini untuk membawa seorang pesakit lelaki yang hendak dirujuk bagi rawatan COVID-19.

“Kesemua petugas KKM itu sedang dalam perjalanan menghantar pesakit berkenaan ke hospital pada 5 petang. Petugas KKM dan pesakit yang berada dalam ambulans berkenaan selamat dan telah dibawa ke HSB untuk rawatan lanjut,” katanya ketika dihubungi Bernama di sini hari ini.

Sementara itu, Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah Mohamadul Ehsan Mohd Zain berkata pihaknya menerima laporan berhubung kemalangan itu pada 4.20 petang.

Katanya, anggota dan jentera dari Balai Bomba dan Penyelamat (BBP) Jalan Raja tiba di lokasi 13 minit kemudian mendapati sebuah ambulans KKM terlibat dalam kemalangan dengan lori satu tan yang dinaiki dua lelaki.

“Pesakit COVID-19 yang berada di dalam ambulans berkenaan telah diasingkan ke lokasi yang selamat oleh petugas KKM. Sementara itu, kelindan lori berumur 56 tahun mengalami kecederaan parah selepas tercampak keluar dari lori telah dibawa ke HSB bersama pemandu lori berumur 59 tahun yang mengalami kecederaan ringan,” katanya.

Kejadian ini adalah yang kedua membabitkan ambulans KKM yang membawa pesakit COVID-19 di negeri ini selepas kejadian pertama berlaku di persimpangan lampu isyarat Jalan Langgar, berhampiran Plaza Tol Alor Setar Utara pada 9 April lalu.


Politeknik Melaka lahir hampir 10,000 graduan sejak 2000

EXCO Pendidikan Negeri Datuk Rais Yasin berkata, jumlah itu dianggap satu pencapaian cukup membanggakan dan menjadi bukti bahawa institusi pengajian tinggi (IPT) di negeri ini banyak menyumbang dalam melahirkan modal insan berkualiti dan berpendidikan tinggi.

Beliau berkata demikian selepas hadir mewakili Ketua Menteri Datuk Seri Utama Sulaiman Md Ali merasmikan Majlis Konvokesyen Politeknik Melaka Kali Ke-19 di Dewan Platinum Politeknik Merlimau Melaka, hari ini.

Secara keseluruhan seramai 943 graduan bakal diraikan dalam majlis yang diadakan dalam empat sidang mengikut prosedur operasi standard (SOP) ditetapkan itu.

Dalam majlis tersebut, Rais turut diberi penghargaan menyampaikan diploma kepada 187 graduan dari Jabatan Perdagangan dalam jurusan Diploma Perakaunan PMK, selain menyampaikan Anugerah Pengarah Politeknik kepada Bella Nur Liza Ali Mahfud graduan yang datang dari keluarga kurang berkemampuan.


Kes rasuah ketirisan perolehan kerajaan semakin kritikal – KP SPRM

PUTRAJAYA 1 Okt. – Kes rasuah melibatkan ketirisan perolehan kerajaan membabitkan penjawat awam dilihat semakin kritikal, kata Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Azam Baki.

“Saya boleh katakan ketirisan pada analisa SPRM banyak berlaku di sektor awam, dengan mereka (pihak pimpinan tertinggi agensi kerajaan) yang berkuasa dalam memutuskan sesuatu perkara itu (perolehan kerajaan) terlibat penyelewengan dan salah guna kuasa.

“Apabila berlakunya ketirisan perolehan kerajaan, siasatan kami menunjukkan terdapatnya elemen rasuah yang menyebabkan sesuatu nilai perolehan kerajaan turut naik,” katanya kepada Bernama dalam temu bual sempena Ulang Tahun SPRM ke-53, hari ini.

Menjelaskan perkara itu, Azam memberi contoh jika sesuatu perolehan kerajaan bernilai RM1 juta maka nilai rasuah juga akan naik berbanding nilai asas.

“Ia bukan hanya nilai rasuahnya naik malah kualiti projek juga tidak berkualiti. Saya ingin memberi contoh kes terbaharu melibatkan projek naik taraf jalan di Sarawak. Projek jalan ini dikurangkan kualiti pembuatannya sehingga menyebabkan jalan terlibat cepat rosak lalu menyebabkan kerugian jutaan ringgit kepada kerajaan,” katanya.

Azam berkata pihaknya perlu ada pakar dalam perkara berkenaan dan perlu bekerjasama dengan pihak Jabatan Kerja Raya (JKR) untuk membuat penilaian semula.

Pada awal September lepas, Bernama melaporkan SPRM telah menahan dua pengarah syarikat berpangkat Datuk disyaki terlibat rasuah dan mengemukakan tuntutan palsu bernilai puluhan juta ringgit berhubung pelaksanaan 10 projek menaik taraf jalan di Sarawak bernilai RM800 juta.

Ditanya sama ada sektor swasta turut berlaku ketirisan, Azam berkata pihaknya ada menerima kes ketirisan melibatkan sektor swasta, namun jumlahnya tidak membimbangkan seperti dalam sektor awam.

“Hasrat SPRM adalah untuk menyiasat kedua-dua pihak ini (sektor awam dan swasta) jika terlibat ketirisan perolehan kerajaan, kami akan bawa ke mahkamah untuk pendakwaan,” katanya.

Sementara itu, mengulas usaha menjadikan negara ini bebas rasuah, Azam berkata SPRM yang telah memasuki usia melebihi lima dekad, menuntut kematangannya dalam semua tindakan sama ada melibatkan penguatkuasaan, pencegahan  mahupun pendidikan masyarakat dalam membanteras rasuah.

“Sekarang ini, kita hidup dalam norma baharu berhadapan dengan wabak COVID-19 untuk beberapa tahun akan datang dan ia memberi cabaran kepada SPRM untuk mencapai sifar rasuah atau mewujudkan masyarakat bebas rasuah.

“Sebelum COVID-19, SPRM banyak turun padang beri taklimat dan membuat kempen banteras rasuah kepada masyarakat, namun sejak ada COVID-19, SPRM banyak menggunakan pendekatan video dan media sosial untuk berinteraksi dengan masyarakat,” katanya.

Selain itu, Azam berkata SPRM turut memasukkan elemen pendidikan antirasuah dalam buku teks sekolah rendah Tahun lima yang akan berkuat kuasa, tahun 2021.

“Selain tindakan pencegahan, pendidikan masyarakat juga merupakan agenda utama SPRM dalam meningkatkan integriti individu terutama melibatkan masa depan sektor awam,” katanya.


Anwar Ibrahim dilantik Perdana Menteri Ke-10

Datuk Pengelola Bijaya Diraja Istana Negara Datuk Seri Ahmad Fadil Shamsuddin dalam kenyataan hari ini berkata pelantikan Pengerusi Pakatan Harapan (PH) itu selaras dengan Perkara 40(2)(a) dan Perkara 43(2)(a) Perlembagaan Persekutuan.

Ia selepas Seri Paduka memperhalusi titah pandangan Raja-Raja Melayu yang berkenan berangkat menghadiri Perbincangan Khas Raja-raja Melayu di Istana Negara hari ini bagi membuat keputusan yang terbaik demi kepentingan dan kesejahteraan negara serta rakyat, kata beliau.

lstiadat Pengurniaan Suratcara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia sebagai Perdana Menteri akan berlangsung pada jam 5 petang di lstana Negara hari ini.

Ahmad Fadil berkata pada sesi perbincangan khas yang dipengerusikan Al-Sultan Abdullah bermula 11 pagi itu, Seri Paduka berkenan mewasalkan kepada Raja-Raja Melayu proses pelantikan Perdana Menteri baharu susulan Pilihan Raya Umum ke-15 (PRU15), 19 Nov lepas.

Antara yang berangkat pada perbincangan khas itu ialah Sultan Johor Sultan Ibrahim Sultan Iskandar, Sultan Selangor Sultan Sharafuddin Idris Shah, Sultan Kedah Al Aminul Karim Sultan Sallehuddin Sultan Badlishah, Sultan Perak Sultan Nazrin Shah, Yang Dipertuan Besar Negeri Sembilan Tuanku Muhriz Almarhum Tuanku Munawir dan Sultan Terengganu Sultan Mizan Zainal Abidin.

Turut berangkat ialah Pemangku Raja Pahang Tengku Hassanal Ibrahim Alam Shah Al-Sultan Abdullah dan Raja Muda Perlis Tuanku Syed Faizuddin Putra Jamalullail.

Menggunakan peribahasa Melayu “bagaikan biduk lalu, kiambang bertaut”, Seri Paduka turut menasihatkan agar semua ahli-ahli Dewan Rakyat  merapatkan semula saf demi masa depan negara tercinta.

Menurut Ahmad Fadil, Seri Paduka menitipkan pesanan kepada Perdana Menteri dan kerajaan baharu yang bakal dibentuk agar mengambil resmi padi iaitu “semakin berisi semakin tunduk”.

“Hakikatnya, rakyat jelata tidak wajar dibebankan dengan kemelut politik yang tiada kesudahan tatkala negara memerlukan sebuah kerajaan yang stabil untuk merancakkan landskap ekonomi dan pembangunan negara,” kata beliau.

Seri Paduka, menurut Ahmad Fadil, turut mengingatkan Ahli-ahli Dewan Rakyat yang telah dipilih oleh rakyat supaya mempamerkan solidariti dengan memberikan keutamaan, komitmen yang tinggi dan perkhidmatan yang terbaik kepada rakyat.

“Seri Paduka Baginda menegaskan bahawa negara ini umpama harta pusaka di mana para pemimpin adalah pemegang amanahnya. Harta pusaka ini perlu dijaga kerana ia bakal diwarisi oleh generasi muda yang akan membawa negara terus ke mercu kejayaan,” katanya.

Ahmad Fadil berkata Yang di-Pertuan Agong menzahirkan setinggi-tinggi penghargaan atas sokongan berterusan Raja-Raja Melayu dalam menyempurnakan tanggungjawab Seri Paduka selaku Raja Berperlembagaan yang berteraskan keluhuran Perlembagaan Persekutuan dan Kedaulatan Undang-undang.

Menurut Datuk Pengelola Bijaya Diraja itu, Raja-Raja Melayu turut menyokong pendirian Seri Paduka bagi pembentukan kerajaan yang stabil secepat mungkin berikutan PRU15 menerusi proses yang penuh cermat dan teliti serta pemerhatian yang mendalam.

“Seri Paduka Baginda memanjatkan setinggi-tinggi kesyukuran ke hadrat Allah SWT dan menyeru rakyat agar terus beristiqomah serta bertenang dan bersama mendoakan agar negara sentiasa berada diberkati, dirahmati dan di bawah lindungan Allah SWT, dijauhi dari sebarang bencana dan musibah,” katanya.

Keputusan PRU15 pada 19 Nov lepas menyaksikan Parlimen tergantung apabila tiada mana-mana gabungan parti politik berjaya mendapat majoriti mudah untuk membentuk kerajaan.

Pada PRU itu, Pakatan Harapan memperoleh 82 kerusi, Perikatan Nasional (73), Barisan Nasional (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) dan Parti Bangsa Malaysia serta Parti Kesejahteraan Demokratik Masyarakat masing-masing satu. – BERNAMA


Tiada pemotongan bekalan elektrik di rumah ada tunggakan tidak lebih enam bulan

PUTRAJAYA 21 Mei – Tiada pemotongan bekalan elektrik akan dilaksanakan di rumah kediaman di Semenanjung Malaysia yang mempunyai tunggakan tidak melebihi enam bulan sehingga 30 Jun ini, kata Menteri Tenaga dan Sumber Asli Datuk Seri Dr Shamsul Anuar Nasarah.

Beliau berkata inisiatif kerajaan dengan kerjasama Tenaga Nasional Bhd untuk membantu rakyat dalam tempoh Perintah Kawalan Pergerakan (PKP) itu, dianggarkan bakal memanfaatkan 6.96 juta pengguna domestik di Semenanjung Malaysia.

Bagi membantu pengguna domestik menguruskan pembayaran bil elektrik mereka, Shamsul Anuar berkata Pelan Bayaran Mudah turut dilanjutkan sehingga 31 Disember ini.

“Diharapkan inisiatif ini akan dapat membantu memelihara kesejahteraan hidup rakyat dalam keadaan ekonomi yang mencabar pada masa ini,” katanya dalam satu kenyataan hari ini.

Pada 21 Disember lalu, Shamsul Anuar berkata kerajaan bersetuju supaya tiada pemotongan bekalan elektrik dilaksanakan kepada pengguna domestik yang mempunyai tunggakan bil elektrik tidak melebihi enam bulan sepanjang tempoh 1 Januari sehingga 31 Mac ini.

Pengguna domestik turut ditawarkan Pelan Bayaran Mudah selama enam bulan mulai 1 Januari sehingga 30 Jun bagi membantu menguruskan bil elektrik mereka.

Sebelum ini, Perdana Menteri Tan Sri Muhyiddin Yassin mengumumkan pelaksanaan PKP di seluruh negara bermula 12 Mei hingga 7 Jun, sebagai usaha untuk membendung penularan wabak COVID-19 yang semakin meningkat.


Hasrat dua beradik hadiahkan kereta buat bapa tidak kesampaian

SEREMBAN 27 Feb – Hasrat dua beradik di sini untuk menghadiahkan sebuah kereta buat bapa mereka tidak kesampaian apabila si abang, Hafidzan Zainal, 44, maut selepas terlibat dalam kemalangan ketika memandu kenderaan berkenaan untuk dibawa pulang, semalam.

Lebih menyayat hati, si adik, Mohd Fauzi Zainal, 39, yang memandu sebuah lagi kereta, turut menghembuskan nafas terakhir selepas diserang sawan apabila melihat nasib yang menimpa abangnya di Kilometer 17, Jalan Kuala Pilah Simpang Pertang di sini pada kira-kira 4.30 petang.

Shah Rizal Zainal, 41, berkata tragedi itu berlaku ketika abang dan adiknya dalam perjalanan dari Felda Pasoh, Jelebu untuk ke Taman Kobena, Senawang di sini selepas selesai urusan pembelian dan ingin menyerahkan kereta jenis Proton Iswara Aeroback kepada bapa mereka, Zainal Sulong, 63.

“Mereka pergi dengan sebuah kereta, ketika pulang abang, yang juga seorang posmen, bawa Iswara manakala adik bawa kereta Perodua Myvi, bagaimanapun, ketika pulang, kereta abang dipercayai terbabas. Adik pula dikatakan terkejut dan pengsan melihat abang berlumuran darah di depan matanya.

“Kedua-duanya sudah lama berhasrat menghadiahi ayah kereta bagi memudahkan urusan ayah untuk ke mana-mana, tetapi sudah takdir, kereta tidak dapat diguna malah mereka pula pergi dalam keadaan menyedihkan,” katanya kepada Bernama.

Ketua Polis Daerah Jempol Superintenden Hoo Chang Hook pula berkata berdasarkan maklumat awal, apabila Mohd Fauzi melihat Hafidzan terlibat dalam kemalangan itu, mangsa pengsan dan mulutnya berbuih.

“Kedua-duanya dikejarkan ke Hospital Tuanku Ampuan Najihah di Kuala Pilah, bagaimanapun, Mohd Fauzi disahkan meninggal ketika dalam perjalanan. Pemeriksaan terhadap mangsa juga mendapati tiada kecederaan atau luka luaran yang disyaki ada unsur jenayah.

“Semakan rekod perubatan juga mendapati Mohd Fauzi mempunyai sejarah sakit sawan. Bedah siasat ke atasnya dijalankan pada 10 pagi tadi bagi mengetahui punca sebenar kematian,” katanya.

Beliau berkata Hafidzan pula terbabit dalam kemalangan selepas dipercayai hilang kawalan sebelum terbabas ke bahu kiri jalan dan melanggar besi penghadang.

“Mangsa, yang mengalami kecederaan parah di bahagian kepala, telah disahkan meninggal dunia pada kira-kira 8 malam selepas lebih tiga jam terlibat dalam kemalangan. Proses bedah siasat dijalankan ke atas mangsa pada 9 pagi dan kes disiasat di bawah Seksyen 41(1) Akta Pengangkutan Jalan 1987,” katanya.


Md Akid tawan litar Jasin

JASIN 29 Mei – Pelumba Pasukan PETRONAS Sprinta Yamaha-CKJ Racing, Md Akid Aziz, menawan Litar Permotoran Jasin selepas muncul pemenang kelas CP150 Pusingan 3 Kejuaraan Cub Prix Malaysia 2023, semalam.

Lebih menarik kemenanganya itu adalah kali pertama di litar berkenaan untuk musim ini selepas meraih tempat kedua pada Pusingan 2, Mac lalu di Jempol, Negeri Sembilan.

Catatan itu mendahului saingan di tempat kedua Ahmad Afif Amran (Yamaha Y150zr PETRONAS Sprinta Yamaha CKJ Racing) dengan catatan masa 16 minit 29.146 saat.

Dia tidak menyangka minatnya dalam sukan permotoran itu sejak tujuh tahun yang lalu membuahkan hasil apabila meraih kemenangan pada pusingan kali ini.

“Untuk sasaran, saya sendiri memang mahu jadi juara, Sudah lima tahun saya aktif dalam sukan motor, jadi saya cuba terbaik bagi 2023.

“Biarpun awal perlumbaan saya sudah pecut jauh ke hadapan, namun saya sentiasa toleh ke belakang untuk lihat pesaing bagi mengelakkan kesilapan,” katanya yang ditemui selepas perlumbaan itu.

“Litar di Melaka ini sangat selesa, ini antara litar terbaik, permukaan jalan sangat baik berbeza dengan litar-litar lain sebelum ini,” katanya.

Pada kejuaraan itu Md Akid telah menerima piala kemenangan yang disampaikan Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin mewakili Ketua Menteri Datuk Seri Ab Rauf Yusoh.


Nauraj cemerlang di Hungary

KUALA LUMPUR 7 Jun – Jaguh lompat tinggi negara Nauraj Singh Randhawa muncul juara Grand Prix (GP) Hungary Siri Tatabanya berlangsung di Stadium Grosics Gyula semalam.

Atlet yang menjalani latihan di Leipzig, Jerman itu mengenepikan Vasilious Konstantinou dari Cyprus di tempat kedua dengan catatan 2.23m diikuti Sylwester Bednarek dari Poland di tempat ketiga dengan 2.20m.

Pada Januari lalu, Nauraj memperbaharui rekod kebangsaan miliknya di Kejohanan Trek dan Padang Dalam Dewan Vienna 2021 di Austria dengan lompatan 2.20m, mengatasi rekod sebelumnya 2.19m dilakukannya pada 2019.


Utamakan keselamatan sepanjang Deepavali

BANDA HILIR 23 Oktober – Masyarakat Hindu di negeri ini khususnya diingatkan supaya mengutamakan keselamatan diri dan keluarga ketika menyambut perayaan Deepavali.

Exco Pembangunan Belia, Sukan dan Badan Bukan Kerajaan (NGO) Negeri, VP Shanmugan berkata, dalam kemeriahan dan keseronokan menyambut Deepavali, masyarakat perlu berwaspada memandang ketika ini keadaan cuaca tidak menentu.

“Tetapi seperti biasa, adat resam kita amalkan tradisi kunjung mengunjung jadi saya ingatkan agar sentiasa berjaga-jaga serta siap sedia menghadapi sebarang kemungkinan,” katanya.

Beliau berkata demikian ketika ditemui selepas Perasmian Karnival Deepavali 2022 Peringkat Negeri Melaka yang dirasmikan Ketua Menteri Melaka Datuk Seri Utama Sulaiman Md Ali yang ditemani isteri Datin Seri Utama Munira M Yusop.

Sementara itu, Shanmugan yang juga Ahli Dewan Undangan Negeri (Adun) Gadek, turut menjemput dan mengalu-alukan penduduk Melaka khususnya, meluangkan masa hadir ke rumah terbuka di kediamannya di Taman Pertama Batu Berendam pada 24 Oktober (Isnin).

“Sebagai sebuah Keluarga Malaysia yang hiduap dalam suasana harmoni dengan pelbagai kaum dan bangsa, marilah kita terus amalkan tradisi kunjung mengunjung ini,” katanya.


ATM harap peruntukan tambahan susulan pembukaan sempadan

KOTA TINGGI, 15 Mac – Angkatan Tentera Malaysia (ATM) berharap kerajaan dapat memberikan peruntukan tambahan bagi memperkasakan sempadan darat dan maritim negara susulan pembukaan sempadan negara bermula 1 April.

Panglima ATM Jeneral Tan Sri Affendi Buang berkata kemasukan pendatang tanpa izin ke negara ini dijangka meningkat berikutan pembukaan sempadan, justeru, pembelian aset berteknologi tinggi dilihat dapat memperkasakan kawalan serta pengawasan secara lebih efisien dan efektif.

Beliau berkata aset berteknologi tinggi itu antaranya melibatkan peralatan seperti binokular jarak jauh, binokular penglihatan malam dan keperluan penambahan sistem radar bagi memantau aktiviti kemasukan pendatang tanpa izin dan penyeludupan.

“Besarlah harapan saya agar peruntukan pertahanan negara dapat memberikan lebih peruntukan bagi pemerkasaan sempadan daratan dan maritim negara terutamanya dari segi perolehan aset dan logistik.

“Ia adalah satu pelaburan jangka panjang yang sangat berbaloi kerana pencerobohan pendatang tanpa izin ini sentiasa ada dan perlu ditangani setiap masa,” katanya pada sidang media selepas lawatan sempena Op Benteng Khas Siri Dua di KD Sultan Ismail Pangkalan Tentera Laut Diraja Malaysia, Tanjung Pengelih, di sini hari ini.

Affendi berkata pemasangan kamera litar tertutup (CCTV) yang mempunyai keupayaan pengesanan haba (Thermal Image Camera) di lokaliti hotspot untuk mengawasi titik pendaratan serta pergerakan curiga, selain pemantauan operasi mencari dan menyelamat (SAR), dapat mengurangkan aturgerak anggota di lapangan.

Ditanya mengenai Op Benteng yang akan ditamatkan Jun tahun ini, beliau berkata satu perbincangan bersama Majlis Keselamatan Negara telah dibuat bagi menentukan hala tuju ATM susulan penamatan operasi berkenaan.

“Kita akan umumkan selepas kita mendapat satu perancangan yang dimeterai. Pada masa sama saya berharap perkara ini boleh dilakukan dan operasi untuk memperkasa sempadan ini diteruskan dengan cara dan kaedah lain,” katanya.

Sementara itu, beliau berkata sejak Mei 2020 hingga 10 Mac lepas, sebanyak 4,278 pendatang tanpa izin telah ditahan dalam Op Benteng dengan warganegara Indonesia adalah paling ramai iaitu 3,476 orang.

Beliau berkata bagi tempoh sama juga, sebanyak 1,074 kes dicatatkan melibatkan tangkapan, kes penglihatan (pemantauan udara), pengusiran, rampasan barang tanpa tuan dan rompakan laut, membabitkan keseluruhan nilai rampasan sebanyak RM175 juta.- BERNAMA


Intipati sidang media khas Menteri Kanan Pendidikan Datuk Dr. Radzi Jidin


COVID-19: Satu kematian direkodkan

PUTRAJAYA 3 Okt – Sebanyak 317 kes baharu COVID-19, yang melibatkan penularan dalam negara dicatatkan dalam tempoh 24 jam lepas, menjadikan ia jumlah kes harian tertinggi direkodkan Malaysia selepas semalam.

Ketua Pengarah Kesihatan Tan Sri Dr Noor Hisham Abdullah berkata satu kematian akibat COVID-19 di Tawau, Sabah turut dilaporkan, selain tiga kluster baharu iaitu dua kluster – Kluster Bah Lunas dan Kluster Bah Rose – di Kedah dan satu Kluster Jelok di Selangor.

Beliau berkata kesemua kes baharu itu melibatkan 303 kes warganegara dan 14 bukan warganegara, menjadikan jumlah kes positif COVID-19 di Malaysia kini 12,088 kes.

“Daripada 317 kes, sebanyak 37 kes merupakan pengunjung yang pulang dari Sabah. Ini menjadikan jumlah kes dilaporkan mempunyai sejarah perjalanan ke Sabah sejak 20 Sept adalah 176 kes,” katanya pada sidang media perkembangan COVID-19, di sini hari ini.

Katanya kes kematian ke-137 (iaitu kes ke-10939) merupakan lelaki warganegara Malaysia berumur 57 tahun yang mempunyai latar belakang penyakit kencing manis, darah tinggi dan dislipidemia.


Varian BA.5.2 dikesan sejak 16 Mac, BF.7 sejak 21 Ogos

KUALA LUMPUR, 3 Jan – Dua varian COVID-19 iaitu BA.5.2 dan BF.7 yang merangkumi kira-kira 80 peratus daripada varian yang menular di China ketika ini, telah dikesan di Malaysia, masing-masing sejak 16 Mac dan 21 Ogos lepas.

Ketua Pengarah Kesihatan Datuk Dr Noor Hisham Abdullah berkata kes pertama bagi BF.7 yang dikesan pada 21 Ogos merupakan kes jangkitan tempatan, manakala kes kedua pada 6 Sept (kes import jangkitan dari Turkiye), dan kes ketiga pada 7 Okt merupakan kes jangkitan tempatan.

“Di peringkat global pula bagi varian BA.5.2, kemuncak penularan adalah sekitar bulan September-Oktober 2022 dengan kebanyakannya dikesan di negara seperti Afrika Selatan, England, China dan Amerika Syarikat.

“Bagi varian BF.7 pula, kemuncak penularan adalah pada Oktober 2022 dan ia banyak ditemukan di negara seperti Belgium, England, Denmark dan juga China,” katanya menerusi hantaran di laman Facebook beliau.

Semalam Dr Noor Hisham berkata setakat 31 Dis lepas, terdapat sejumlah 4,148 kes di negara ini yang dijangkiti varian BA.5.2 dan tiga kes dijangkiti BF.7.


Sukma Johor ditunda: Atlet Para Sukma Melaka terkilan

AYER KEROH 9 Nov. – Sedih dan terkilan. Itulah perasaan yang dapat diungkapkan seorang atlet Para Sukan Malaysia (Sukma) yang mewakili Melaka dalam acara balapan.

Ia selepas Kementerian Belia dan Sukan mengumumkan pembatalan Sukma dan Para Sukma 2020 di Johor akibat ketidaktentuan penularan wabak COVID-19 di negara ini.

Atlet olahraga negeri Muhammad Hafiq Hizwan Norizan yang sepatutnya beraksi dalam acara 100 meter, 200 meter dan 400 meter di Para Sukma berkata, dia bagaikan tidak menyangka persiapan yang dilakukannya selama ini berakhir dengan sia-sia apabila tidak dapat beraksi.

Katanya, dia sudah membayangkan tiga pingat akan dibawa pulang ke bumi bersejarah Melaka dalam temasya itu nanti, namun harapan itu terkubur selepas mendapat tahu mengenai pembatalan tersebut di media sosial.

“Semangat saya memang sangat tinggi untuk temasya itu. Saya sudah 80 peratus bersedia dari segi mental dan fizikal dan meletakkan sasaran untuk meraih tiga pingat, tidak kiralah apa warna sekali pun.

“Tapi bila sudah jadi macam ini, nampaknya saya terpaksa menunggu dua tahun lagi untuk merealisasikan impian tersebut,” katanya kepada Melaka Hari Ini.

Bagaimanapun, Muhammad Hafiq Hizwan berkata, dirinya akur dengan keputusan tersebut memandangkan faktor kesihatan dan keselamatan semua adalah lebih sepanjang tempoh sukar ini.

Justeru, dia kini terpaksa kembali menjalani tugas hakikinya sebagai sebagai penghantar makanan dan pada masa sama tetap menjalani latihan sendiri untuk mengekalkan stamina.

“Saya difahamkan jika COVID-19 reda, mungkin akan ada kejohanan sirkit secara kecil-kecilan. Itulah tapak untuk memastikan kami terus mengekalkan prestasi sebelum menunggu edisi Para Sukma akan datang yang dijangka pada 2022,” katanya lagi.

Untuk rekod, pada edisi Para Sukma 2018 di Perak sebelum ini, Muhammad Hafiq Hizwan berjaya membawa pulang dua pingat gangsa dalam acara 200 meter dan 400 meter.

Terdahulu, Menteri Belia dan Sukan Datuk Seri Reezal Merican Naina Merican mengumumkan pembatalan Sukma dan Para Sukma Johor 2020 kerana sukar untuk memberi jaminan keselamatan kesihatan kepada hampir 30,000 yang terlibat dalam temasya itu termasuklah atlet, jurulatih, pegawai, sukarelawan dan pengurusan.

Bagaimanapun, beliau menjelaskan Johor akan tetap diberikan hak penganjuran untuk edisi 2022 kerana negeri itu hampir 99 peratus bersedia dari segi perancangan, pengurusan, teknikal dan kemudahan pertandingan.


Kerajaan sedia isytihar darurat jika cuaca panas melampau

Beliau yang juga Pengerusi Agensi Pengurusan Bencana Negara (NADMA) berkata Arahan 20 Majlis Keselamatan Negara (MKN) akan diaktifkan berhubung pengisytiharan darurat, sekiranya cuaca panas melampau berterusan.

“Kita sedang pantau 24 jam. Kalau ada darurat kita akan buat pengumuman. Buat masa ini belum lagi,” katanya pada sidang media selepas mempengerusikan Mesyuarat Jawatankuasa Pengurusan Bencana Pusat (JPBP) Bilangan 1 2023 di Perdana Putra di sini, hari ini.

Katanya operasi pembenihan awan juga akan dilakukan di tujuh lokasi bagi mengisi empangan yang menunjukkan kadar paras air merosot iaitu di Sungai Muda dan Sungai Kedah di Kedah; Sungai Melaka (Melaka); Sungai Kelantan (Kelantan); Sungai Klang (Selangor); Sungai Bernam (sempadan Perak dan Selangor); dan Sungai Similajau di Sarawak.

Ahmad Zahid berkata operasi berkenaan melibatkan Angkatan Tentera Malaysia (ATM) dan Jabatan Meteorologi Malaysia (MetMalaysia), malah beliau sendiri akan menyertai tinjauan di Sungai Muda dan Sungai Kedah petang ini untuk melihat sama ada keadaan awan sesuai untuk proses pembenihan.

“Sebanyak 616 operasi pemantauan beroperasi 24 jam sedang dilaksanakan di kawasan-kawasan yang selalu berlaku kebakaran, terutama kategori kawasan kebun dan ladang, hutan, belukar berlalang dan kawasan sampah,” katanya.

Dalam pada itu, katanya terdapat 101 telaga tiub telah dibina bagi memudahkan operasi memadam kebakaran hutan yang jauh dari sumber air dan di kawasan sering berlaku kebakaran. – BERNAMA


Stadium Sultan Ibrahim raih Anugerah Stadium Terbaik 2020

Kini gelanggang tuan rumah – Stadium Sultan Ibrahim bernilai RM200 juta di Iskandar Puteri telah mendapat pengiktirafan global selepas menewaskan 19 stadium lain di seluruh dunia sebagai ‘Stadium Of The Year 2020’ dalam undian awam yang dikendalikan laman web StadiumDB.com berpangkalan di Poland.

Setiap individu berhak membuat satu undi, memilih lima venue teratas (berdasarkan 5, 4, 3, 2 dan 1 mata) dan berdasarkan hantaran itu, Stadium Sultan Ibrahim yang canggih tersebut mendapat 64,260 mata meninggalkan jauh pesaingnya, Stadium Allegiant di Las Vegas (23,390 mata) dan Stadium Ahmad Bin Ali di Qatar (22,341 mata).

Menurut laman web StadiumDB.com, daripada 21,821 undian untuk Stadium Sultan Ibrahim, lebih separuh sokongan dari Asia Tenggara khususnya Malaysia termasuk negara jiran.

“Di situlah Stadium Sultan Ibrahim membuat gelombang terbesar tahun lalu, menjadi stadium bola sepak terbaik, stadium pertama dibina tanpa trek larian di Malaysia dan sebuah kelab yang semakin menonjol di peringkat antarabangsa,” menurut laman web itu.

Terletak di kawasan seluas 11.3 hektar, yang juga menempatkan ibu pejabat JDT, Stadium Sultan Ibrahim satu-satunya stadium bola sepak di negara ini yang menggunakan rumput asli Zeon Zoysia, mempunyai sistem pengairan yang mampu mengelak daripada air bertakung di atas padang.

Mampu menampung lebih 35,000 penonton, stadium itu juga dilengkapi dengan lampu sorot LED yang moden serta lampu bangunan pelbagai ritma dan warna.


UMNO akan terus bantu pentadbiran PM

KUALA LUMPUR 28 Ogos – UMNO akan terus membantu Perdana Menteri Datuk Seri Ismail Sabri Yaakob memastikan kelancaran perjalanan pentadbiran kerajaan.

Presidennya Datuk Seri Dr Ahmad Zahid Hamidi dalam satu kenyataan berkata, parti itu akan membantu Ismail Sabri yang juga Naib Presiden UMNO bagi bersama-sama menangani kemelut ekonomi, pandemik COVID-19 dan kesejahteraan rakyat.

Menurut beliau, ketetapan itu dibuat dalam Mesyuarat Majlis Kerja Tertinggi UMNO di Ibu Pejabat Umno di Menara Dato’ Onn, di sini, yang dipengerusikannya malam tadi.

“UMNO mendokong penuh pelantikan (Perdana Menteri) dan parti akan membantu Perdana Menteri merangkap Naib Presiden 1 UMNO bagi memastikan kelancaran perjalanan pentadbiran kerajaan.

Ahmad Zahid yang juga Ahli Parlimen Bagan Datuk berkata, beliau turut menjunjung kasih kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah kerana berkenan melantik Ismail Sabri yang juga Ahli Parlimen Bera ke jawatan itu.

Menerusi beberapa panduan utama itu katanya, kerajaan baharu ini hendaklah segera memfokuskan usaha untuk menangani pandemik COVID-19 dan proses vaksinasi agar mencapai imuniti kelompok yang mampu mengurangkan risiko kematian akibat serangan virus.

“Kerajaan mesti menyantuni kehendak dan tuntutan rakyat berkaitan kebajikan dan kesejahteraan mereka termasuklah penambahbaikan
pakej-pakej bantuan rakyat (BPN, BPR dan BKC).

“Bantuan moratorium tanpa faedah terakru, pengeluaran i-Citra secara one-off dengan jumlah minimum RM10,000 dan bantuan kepada pengusaha kecil dan sederhana yang terjejas teruk akibat pandemik,” katanya.

Tambahnya, UMNO juga harus menjadi pelopor kepada usaha reformasi institusi dalam pelbagai cabang kerajaan termasuk mewujudkan Parlimen yang lebih efisien, pentadbiran telus dan bersih, pendanaan politik, Akta Anti Lompat Parti.

“Selain campur tangan politik dalam pelbagai institusi yang menjadi benteng kedaulatan undang-undang seperti Peguam Negara, Suruhanjaya Pencegahan Rasuah Malaysia, Polis DiRaja Malaysia dan lain-lain,” katanya.


Demi ilmu Mat sedia ‘payung’ anak Duyong

Ahli Dewan Undangan Negeri (ADUN) Duyong Mohd Noor Helmy Abdul Halem berkata, program itu dianjurkan oleh Persatuan Sejarah Dan Warisan Melayu Duyong (PESAWAD) bagi memberi peluang kepada anak-anak di kawasan itu mendapat pendedahan berkaitan ilmu matematik.

Mohd Noor Helmy yang mesra dengan panggilan Mat berkata, program ini dijangka akan diadakan lagi dengan skala lebih besar selepas ini susulan penganjuran pertama mendapat positif.

“Saya juga maklumkan kepada PESAWAD untuk anjurkan lagi tetapi dengan penyertaan lebih besar dan berpelanjaan akan diusaha sertta diuruskan, yang penting anak Duyong dapat ilmu.


Dua minit, lawan tumbang

KUALA LUMPUR 5 Jun – Hanya dua minit diperlukan Wan Mohammad Sabri Wan Mohd Zaki dari Persatuan Muaythai Melaka untuk menumbangkan lawannya pada Kejohanan DBKL Kuda Merah Muaythai Challenge, semalam.

Dalam aksi di Stadium Titiwangsa itu, Wan Mohammad Sabri atau lebih dikenali dengan nama pentas Sabri Thai V6 turun beraksi dalam kategori superfight menentang Mohammad Rais Junaidi yang mewakili Kelab Muaythai Kuda Merah PDRM.

Ia sekali gus membuatkan pengadil memberi kemenangan TKO (Technical Knock Out) kepada petinju berusia 22 tahun itu selepas lawannya tidak lagi berdaya meneruskan perlawanan.

Kemenangan itu nyata menjadi penyuntik semangat buat atlet SUKMA Melaka itu selepas turut meraih tali pinggang utama pada Kejohanan Kuda Merah Muaythai Kementerian Wilayah Persekutuan dan Dewan Bandaraya Kuala Lumpur (DBKL) Februari lalu.


KUALA LUMPUR, 22 Jan – Tahun Baharu Cina disambut meriah di seluruh negara selepas dua tahun perayaan itu diraikan secara sederhana susulan pandemik COVID-19.

Di KUALA LUMPUR, tinjauan Bernama di Guan Di Temple Chinatown, mendapati perayaan itu diraikan secara sederhana namun meriah dengan kehadiran penganut Buddha ke rumah ibadat itu seawal pagi bagi melakukan aktiviti keagamaan.

Sambutan itu turut diserikan dengan persembahan tarian singa yang menjadi tarikan utama sempena perayaan Tahun Baharu Cina di rumah ibadat itu.

Seorang pekerja tokong, Lam Soon Ching, 38, berkata rumah ibadat itu kembali menerima kehadiran memuaskan pada Tahun Baharu Cina kali ini selepas ditutup selama dua tahun susulan Perintah Kawalan Pergerakan (PKP) akibat pandemik COVID-19.

Di KELANTAN, hujan renyai-renyai tidak menghalang lebih 50 penduduk di sekitar Tokong Swee Nyet Keung, Gua Musang untuk menunaikan sembahyang sempena sambutan perayaan itu.

Emiline Lew, 30, berkata tahun arnab ini membawa kemeriahan cukup bermakna kerana beliau dapat meraikannya bersama keluarga dan sahabat handai berbanding situasi ketika pandemik COVID-19 sebelum ini.

“Sambutan kali ini menggamit nostalgia kerana kami sekeluarga dapat melakukan tradisi bersembahyang dan ziarah-menziarahi dengan gembira tanpa sebarang sekatan dan peraturan seperti sewaktu penularan COVID-19 sebelum ini,” katanya.

Di KEDAH, tinjauan Bernama di beberapa tokong sekitar bandar Alor Setar mendapati masyarakat Tionghoa mengambil kesempatan menjalankan upacara sembahyang bersama ahli keluarga seawal 8 pagi.

Tan Eng Ming, 46, berkata dia datang untuk menyempurnakan upacara sembahyang bersama 15 ahli keluarganya yang baru sahaja tiba dari Sabah semalam, bagi beraya bersama keluarga di Taman Wira Mergong, dekat sini.

“Sudah dua tahun keluarga kakak dan abang saya tidak pulang ke kampung untuk beraya berikutan pandemik COVID-19. Memandangkan keadaan sudah semakin baik, jadi mereka ambil peluang untuk berkumpul dan beraya di rumah saya,” katanya.

Di TERENGGANU, tinjauan Bernama ke Tokong Ho Ann Kiong di Kampung Cina, Kuala Terengganu mendapati penganut agama Buddha mula mengunjungi rumah ibadat itu seawal 7 pagi.

Warga emas, Lee Kok Khan, 60, berkata beliau sangat teruja berkunjung ke tokong pada pagi ini untuk bertemu dengan rakan-rakannya memandangkan pada tahun ini mereka tidak lagi terikat dengan prosedur operasi standard (SOP) bagi mencegah COVID-19.

Di PERAK, tinjauan di tokong Ling Sen Tong, Ipoh mendapati penganut Buddha mula hadir ke rumah ibadat itu seawal 7 pagi bagi upacara sembahyang sempena Tahun Baharu Cina.

Seorang gadis yang mahu dikenali sebagai Pang, 20, berkata dia gembira dapat hadir ke tokong itu bersama keluarganya bagi upacara sembahyang tanpa penjarakan fizikal dan SOP yang ketat seperti ketika pandemik COVID-19 melanda.

Di PERLIS, rata-rata masyarakat Cina di sini mengambil berkesempatan bersembahyang di Tokong Poh Aun Keong, Kangar, sempena Tahun Baharu Cina kali ini serta mendoakan agar pada tahun arnab ini negara akan terus harmoni.

Di JOHOR, Menteri Besar Johor Datuk Onn Hafiz Ghazi menyertai kira-kira 500 orang mewakili pelbagai kaum dan agama menghadiri Majlis Ramah Mesra dan Muhibah Sempena Sambutan Tahun Baharu Cina  di  Wisma Tionghua di Taman Sri Tebrau anjuran Persekutuan Tionghua Johor Bahru.

Majlis itu dimeriahkan dengan persembahan pukulan gendang, tarian masyarakat Cina, seni kaligrafi, wusyu selain tetamu turut berpeluang menggaul Yee Sang di meja makan masing-masing.

Di SELANGOR, kira-kira 10,000 penganut Buddha dijangka mengunjungi Tokong Kwan Imm, Klang dekat sini sempena sambutan Tahun Baharu Cina kali ini.

Presidennya, Hong Shaw Lim memberitahu Bernama, sudah menjadi tradisi penganut Buddha mengunjungi kuil itu pada sambutan Tahun Baharu Cina dan kuil itu sudah dibanjiri penganut agama berkenaan seawal 8 pagi.

Di NEGERI SEMBILAN, masyarakat Tionghoa mengunjungi Kuil Then Sze Koon di puncak Bukit Wu Gong, Bukit Jung di Jalan Bukit Temiang, Seremban dekat sini seawal 8 pagi tadi walaupun keadaan hujan renyai.

Dreamer Yap, 61, melahirkan rasa syukur apabila dapat mengunjungi rumah ibadat itu selain dapat berkumpul bersama keluarganya yang terdiri daripada empat generasi serta berkesempatan merakam gambar kenang-kenangan bersama mereka di kuil tersebut.

Di MELAKA, kemeriahan sambutan itu tetap dirasai terutama Kampung Baru Machap Umboo, Alor Gajah dipilih sebagai tuan rumah majlis Rumah Terbuka Tahun Baharu Cina bagi peringkat negeri pada esok malam, meskipun hujan lebat turun sejak awal pagi tadi.

Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem berkata pada majlis rumah terbuka yang dijangka dihadiri 5,000 pengunjung itu akan dimeriahkan dengan pertunjukan bunga api di samping jamuan pelbagai juadah yang melambangkan tiga kaum terbesar di Melaka.

Di PULAU PINANG, masyarakat Tionghoa menyambut Tahun Baharu Cina dalam suasana meriah dengan komuniti itu mengambil peluang mengunjungi tokong serta menziarahi rumah terbuka ahli keluarga dan rakan-rakan.

Bagi Lee Lam Hooi, 34, sambutan Tahun Baharu Cina kali ini lebih meriah dan menggembirakan kerana masyarakat Tionghoa boleh menganjurkan rumah terbuka tanpa perlu mengehadkan jumlah pengunjung untuk meraikan perayaan itu.


(KEMAS KINI) 5 lagi PPV mega dibuka di Lembah Klang, tingkatkan pemberian vaksin

KUALA LUMPUR 30 Mei – Kerajaan akan menambah lima lagi pusat pemberian vaksin (PPV) mega di Lembah Klang bagi meningkatkan kapasiti pemberian vaksin bermula 7 Jun ini, kata Menteri Penyelaras Program Imunisasi Kebangsaan COVID-19 Khairy Jamaluddin.

“Badan Bertindak Imunisasi COVID-19 (CITF) telah buat keputusan untuk meningkatkan kapasiti pemberian vaksin di Lembah Klang. Saya sudah maklumkan pada Menteri Besar Selangor.

“Di Selangor kita akan tambah tiga PPV mega iaitu di The Mines, UiTM Puncak Alam dan Setia City Convention Centre manakala di Kuala Lumpur, di Kuala Lumpur Convention Centre dan perkarangan Stadium Nasional Bukit Jalil,” katanya selepas melawat PPV di Pusat Pameran dan Dagangan Antarabangsa Malaysia (MITEC) hari ini.

Khairy berkata lebih banyak stesen suntikan dan dewan akan dibuka di PPV MITEC yang akan memulakan operasinya esok bagi melancarkan proses pemberian vaksin secara besar-besaran.

Khairy berkata kapasiti suntikan harian untuk PPV di MITEC esok ialah lebih 2,000, namun beliau menyasarkan lokasi itu menampung lebih 6,000 suntikan sehari.

Mengenai pemberian vaksin secara pandu lalu, Khairy berkata beliau akan mengeluarkan arahan dan garis panduan mengenainya esok untuk semua negeri yang mahu melaksanakan sistem itu.

Khairy berkata beberapa negeri sudah meminta kebenaran untuk menjalankan sistem itu susulan keputusan projek rintis pemberian vaksin secara pandu lalu di Universiti Sains Malaysia Kubang Kerian, Kelantan yang memberangsangkan.

“Saya minta tempoh 24 jam untuk mengeluarkan garis panduan pelaksanaan pemberian vaksin pandu lalu ini. Kita perlu pastikan ada garis panduan keselamatan, tak boleh pandu lalu, terus cucuk (vaksin) dan terus pergi. Kena ada tempoh pemantauan. Idea itu bagus dan kita telah timbang,” katanya.


KPM rangka pelan pemulihan pelajar keciciran – Fadhlina

NIBONG TEBAL, 8 Jan – Kementerian Pendidikan (KPM) sedang merangka satu pelan pemulihan untuk membimbing pelajar sekolah yang tercicir dalam sistem pendidikan nasional, kata menterinya Fadhlina Sidek.

Menurut beliau setakat ini KPM belum mempunyai data lengkap mengenai jumlah pelajar terlibat dan sedang mengumpul data serta maklumat daripada pertubuhan-pertubuhan bukan kerajaan (NGO) termasuk memproses input kajian yang dijalankan berrhubung isu berkenaan.

“Memang dalam perhatian kita untuk dapatkan maklum balas daripada semua pihak termasuk NGO, kalau mereka ada maklumat termasuk dakwaan yang 100,000 pelajar keciciran itu, saya minta mereka datang kepada KPM bawa bersama data tersebut untuk buat intervensi bersama-sama,” katanya kepada pemberita di sini hari ini

Fadhlina yang juga Ahli Parlimen Nibong Tebal berkata demikian sebagai mengulas saranan sebuah NGO agar KPM merangka satu pelan pemulihan untuk membimbing pelajar sekolah yang tercicir dalam sistem pendidikan nasional.

Ketua Pegawai Eksekutif Untuk Malaysia Zul Fikri Zamir dilaporkan berkata kajian di lapangan mendapati hampir 100,000 pelajar dianggap tercicir daripada sistem pendidikan dan ia realiti yang amat membimbangkan.

Mengulas lanjut, Fadhlina berkata pihaknya sentiasa memandang serius isu keciciran pelajar itu malah KPM sejak dari awal lagi, menerusi tujuh teras yang dibentangkan sebelum ini, antara lain ialah menangani isu keciciran pelajar.

“Saya harap NGO itu (Untuk Malaysia) dapat datang ke KPM untuk bersama-sama berbincang kerana kita juga nak lihat program-program (berkaitan isu keciciran pelajar) yang telah dijalankan  sama ada efektif atau tidak,” katanya.


Pekerja bayar cukai LHDN perlu diberi kelonggaran – Saravanan

AYER KEROH 22 Sept – Kementerian Sumber Manusia akan berbincang dengan Menteri Kewangan, Tengku Datuk Seri Zafrul Tengku Abdul Aziz supaya memberi kelonggaran kepada pekerja yang membayar cukai Lembaga Hasil Dalam Negeri (LHDN).

Menteri Sumber Manusia, Datuk Seri M Saravanan berkata, setakat ini kementeriannya masih belum menerima sebarang aduan atau rungutan pekerja yang menghadapi masalah untuk membayar cukai kepada badan itu.

Bagaimanapun katanya, tindakan memburu pekerja untuk membayar cukai LHDN dalam tempoh Perintah Kawalan Pergerakan Pemulihan (PKPP) disifatkan tidak sesuai memandangkan keadaan ekonomi negara masih perlahan dan dalam proses pemulihan.

“Saya akan berbincang dengan Menteri Kewangan supaya diberi sedikit kelonggaran mengenai perkara itu,” katanya ketika ditemui pemberita selepas merasmikan Konvesyen Badan Perhubungan MIC Negeri Melaka di D’Village Resort, di sini.

Mengulas lanjut, beliau yakin perkara itu tidak menjadi beban untuk diselesaikan di bawah pentadbiran Perdana Menteri, Tan Sri Muhyiddin Yassin yang prihatin dengan nasib rakyat.

“Mungkin pegawai (LHDN) menghantar notis mengikut peraturan sedia ada, jadi kita akan berbincang di peringkat kabinet atau kementerian untuk melonggarkan sedikit atau beri sedikit tempoh masa (pembayaran cukai tertunggak),” katanya.


Bank Rakyat tawar lanjutan moratorium kepada pelanggan terkesan pandemik

Menurut Pemangku Ketua Pegawai Eksekutifnya Datuk Syed Abdul Aziz Syed Hassan, Bank Rakyat amat prihatin terhadap situasi terkini yang masih tidak stabil.

“Selaras dengan pengumuman berhubung Bantuan Bayaran Pembiayaan Bersasar oleh Persatuan Institusi Perbankan dan Kewangan Islam Malaysia (AIBIM) pada 12 Mei 2021, Bank Rakyat komited untuk membantu pelanggan merancang komitmen pembiayaan mereka menerusi program bantuan pengurusan kewangan,” katanya dalam kenyataan hari ini.

Antara kriteria pelanggan yang boleh memohon bantuan ini adalah pelanggan yang telah diberhentikan kerja dan masih belum mendapat pekerjaan baharu, pelanggan yang masih dalam tempoh bercuti tanpa gaji, pelanggan yang mengalami pengurangan gaji atau pendapatan serta pelanggan yang pasangannya turut terjejas.

Selain itu, beliau berkata Bank Rakyat turut menawarkan bantuan bersasar kepada individu terjejas yang bekerja sendiri atau perusahaan kecil dan sederhana dengan memberikan fleksibiliti dalam pembayaran pembiayaan.

Permohonan lanjutan Bantuan Bayaran Pembiayaan Bersasar ini boleh dibuat mulai 1 Julai 2021 dan pelanggan perlu menghubungi bank menerusi e-mel di [email protected] dengan menyertakan nama penuh, nombor kad pengenalan dan nombor telefon bimbit untuk dihubungi.


Polis PD rekod penipuan pinjaman berjumlah lebih RM80,000 bulan lalu

SEREMBAN 7 Mei. – Bahagian Siasatan Jenayah Komersial Ibu Pejabat Polis Daerah (IPD) Port Dickson membuka lima kertas siasatan berhubung penipuan pinjaman tidak wujud, membabitkan keseluruhan kerugian berjumlah RM80,537, bulan lalu.

Ketua Polis Daerah Port Dickson Superintendan Aidi Sham Mohamed berkata, ini termasuk tiga kes terbaharu membabitkan tawaran menerusi laman Facebook dalam tempoh 27 hingga 29 April lalu, kesemuanya melibatkan kerugian berjumlah RM71,091.

Menurutnya, kes pertama membabitkan seorang suri rumah berumur 28 tahun yang kini berputih mata akibat ditipu selepas membuat bayaran secara berperingkat berjumlah keseluruhan RM57,397 ke dalam enam akaun bank berbeza kepada individu yang dipercayai daripada syarikat pinjaman wang berlesen.

Aidi Sham berkata kes kedua melibatkan seorang pengusaha makanan berumur 38 tahun yang kerugian RM11,834 selepas diperdaya empat individu yang mengaku sebagai ejen bank.

Jelasnya, lelaki itu memohon pinjaman RM30,000 daripada ejen tersebut bagi mengembangkan perniagaannya dan mendepositkan duit tersebut secara berperingkat ke dalam tiga akaun bank berbeza.

Menurut Aidi Sham, kes ketiga pula melibatkan seorang pekerja hotel berumur 34 tahun yang berurusan dengan dua individu untuk pinjaman peribadi sebanyak RM10,000 dan diminta membuat bayaran secara berperingkat dengan jumlah keseluruhan RM1,860 ke dalam dua akaun berbeza.

“Kesemua mangsa membuat pembayaran tersebut untuk tujuan wang jaminan, bayaran pendahuluan kemampuan, wang proses, wang insurans, yuran guaman dan pelbagai alasan lagi. Kesemua mangsa menyedari diperdaya setelah wang pinjaman yang dijanjikan gagal diperoleh,” katanya.


‘Menang bukan sebab dipotong tiga mata’

Ketua Jurulatih Kelab Bolasepak Melaka United (MUFC) Zainal Abidin Hassan memuji kesungguhan yang dipamerkan anak buahnya untuk memecahkan badi seri dan meraih kemenangan pertama Liga Super musim ini.

Beliau bagaimanapun menepis faktor pemotongan tiga mata menjadi punca kebangkitan skuad Hang Tuah ketika menewaskan Kelab Bolasepak Kuala Lumpur City (KL City FC), malam tadi.

“Bukan sebab hilang tiga mata, tetapi pemain memang ingin menunjukkan bahawa mereka tidak kenal erti kalah untuk memecahkan tradisi seri dalam empat perlawanan berturut-turut sebelum ini.

“Walaupun pada minit-minit akhir kita kelihatan sedikit keletihan, namun saya memuji kesungguhan mereka untuk bertahan dan menghadiahkan tiga mata pertama ini,” katanya dalam sidang media selepas perlawanan.

Dalam aksi di Stadium Hang Jebat malam tadi, MUFC berjaya melebarkan rekod tanpa kalah dalam lima perlawanan berturut-turut dan mengutip tiga mata pertama selepas menewaskan KL City FC 2-1.

Dalam pada itu, mengulas mengenai rehat seminggu sebelum saingan liga bersambung April depan, Zainal berkata waktu itu akan dimanfaatkan pasukannya untuk mendapatkan rehat secukupnya selain menjalani proses pemulihan selepas berdepan jadual yang padat dalam tempoh tiga minggu.

Selepas ini, MUFC bakal berdepan juara Liga Super tujuh kali berturut-turut, Johor Darul Ta’zim (JDT) di Stadium Sultan Ibrahim yang dijadual pada 2 April depan.


Holiday traffic gradually building in Melaka

According to the online report, some foreigners were also sighted walking around Jonker Walk this evening, despite the iconic night market still remains closed.

The English-daily also interviewed one family from Seremban, Negeri Sembilan who said they took the opportunity to spend a night in Melaka.

“It’s the right time, as there are many tourist hotspots here that are still not crowded with people,” said K. Jesudas, 42, who brought along his family to a holiday here after staying home for months.

However trishaw riders here said the number of those touring Melaka since Saturday morning was still low compared to pre-Covid 19 season, the report said.


Pupuk budaya sukan kepada warga Melaka Tengah

BANDAR MELAKA 8 Oktober – Ratusan warga Melaka Tengah menyahut seruan ke arah Negara Bersukan dengan menyertai sambutan Hari Sukan Peringkat Daerah Melaka Tengah di Pusat Transformasi Bandar (UTC) Melaka, hari ini.

Program yang bermula sekitar jam 10.30 pagi itu telah dirasmikan Exco Pembangunan Luar Bandar, Pertanian dan Industri Asas Tani negeri Datuk Abdul Razak Abdul Rahman.

Abdul Razak dalam ucapannya berharap, penduduk Melaka khususnya di Daerah Melaka Tengah dapat menjadikan gaya hidup sihat dengan bersukan menjadi budaya yang harus diamalkan bermula sekarang.

Katanya, ia penting memandangkan menerusi tinjauan kesihatan dan morbiditi kebangsaan (NHMS), kira-kira 50.1 peratus rakyat di negara ini mempunyai masalah berat badan berlebihan.

“Saya yakin dan percaya bahawa gaya hidup aktif bersukan boleh tercapai dengan adanya pelbagai program yang dirancang rapi dan menyeluruh seperti Hari Sukan Negara ini.

Hadir sama pada sambutan itu ialah Pengawai Daerah Melaka Tengah Datuk Shamsul Ambia Abdul Aziz; Pegawai Belia dan Sukan Daerah Melaka Tengah Norazlin Sarun dan Pengurus UTC Melaka Arif Faiz Zainudin.


39 Ahli Parlimen lompat parti sejak 2018 – Wan Junaidi

Katanya tindakan melompat parti  juga telah membawa kepada ketidakstabilan politik negara malah negara telah menyaksikan pertukaran tiga orang Perdana Menteri dalam satu penggal parlimen.

“Ini tidak mendatangkan kestabilan politik di negara kita, apabila politik tidak stabil maka ekonomi juga sukar dijaga dan semasa kita berhadapan dengan COVID-19 ini (ketidakstabilan) jadi masalah besar,” katanya kepada pemberita selepas menghadiri taklimat Projek Benteng Muara Tebas di Dewan Kampung Muara Tebas,  di sini, hari ini.

Oleh sebab itu Wan Junaidi menjelaskan kerajaan telah merangka Rang Undang-Undang Anti Lompat Parti 2022 yang mengambil masa selama lima bulan.

“Pada peringkat ini ada tidak bersetuju dan ada yang bersetuju (dengan RUU terbabit) tapi jika  Jemaah  Menteri bersetuju pada 6 (April) nanti, satu persidangan khas telah ditetapkan pada 11 April (ini) bagi kita bahaskan RUU itu,” katanya.

Pada 24 Mac lalu, Wan Junaidi memaklumkan keputusan Perdana Menteri supaya satu Sidang Khas Dewan Rakyat bagi membentangkan rang undang-undang itu yang akan diadakan pada 11 April ini.


Sidang DUN: 45 ‘hotspot’ baharu banjir dikesan, Melaka laksanakan projek mitigasi tahun depan

SERI NEGERI 13 Disember – Projek mitigasi banjir akan dilaksanakan di 45 lokasi panas atau ‘hotspot’ baharu pada tahun hadapan bagi menangani bencana itu.

Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri, Datuk Rahmad Mariman berkata 45 hotspot itu dikenal pasti berdasarkan kepada aduan dan maklumat disalurkan agensi yang berkaitan.

Katanya, hasil aduan, pengamatan dan pemerhatian agensi pihaknya mengenal pasti 14 hotspot baharu iaitu lapan di Melaka Tengah, Alor Gajah (4) dan Jasin (2) yang perlu diselesaikan (dengan pelaksanaan projek mitigasi banjir).

“Namun berdasarkan maklumat daripada Mesyuarat Jawatankuasa Pengurusan Banjir Negeri Melaka ada 31 lagi hotspot lain di negeri ini dan menjadikan jumlah keseluruhan kepada 45,” katanya pada sidang media selepas menghadiri Persidangan Keempat (Bajet), Penggal Pertama Dewan Undangan Negeri (DUN) Yang Kelima Belas, di sini, hari ini.

“Projek mitigasi banjir di 124 hotspot berkenaan menggunakan peruntukkan Kerajaan Negeri dan Kerajaan Persekutuan. Ada yang sudah selesai dan ada yang sedang dilaksanakan,” katanya.

Selain itu katanya turut dipasang 32 ‘water level station’, empat ‘soil moisture station’ bagi mengukur kelembapan tanah, 15 siren, 10 ‘webcam’ atau kamera litar tertutup (CCTV) untuk pemerhatian selain sistem skala berkaitan dengan aras air.

“Pembukaan pintu air ini telah ditetapkan menerusi Mesyuarat Jawatankuasa Pengurusan Banjir Negeri Melaka, hanya JPS (Jabatan Pengairan dan Saliran) sahaja yang boleh mengeluarkan arahan dan agensi lain yang menjaga pintu air ini mesti patuh,” katanya.


Promosi Bukit Batu Lebah tarik pelancong luar

ASAHAN 10 April – Promosi berterusan perlu dilakukan bagi memperkenalkan Taman Eko-Rimba Bukit Batu Lebah sebagai lokasi wajib pengunjung ke Melaka.

Ahli Dewan Undangan Negeri (ADUN) Asahan, Fairul Nizam Roslan berkata, langkah itu melibatkan kerjasama agensi tertentu terutama Bahagian Promosi Pelancongan (BKK) untuk memasukkan lokasi tersebut dalam program pengimarahan pelancongan tahun ini.

Katanya selain memperkenalkan lokasi itu kepada pengunjung dalam negara, promosi besar-besaran dengan mengajak rombongan luar berupaya memacu pelancongan di kawasan tersebut.

“Saya percaya Bukit Batu Lebah ini mempunyai peminat tersendiri dari dalam dan luar negara namun ia memerlukan sedikit inisiatif daripada bentuk promosi.

“Misalnya, agensi terlibat perlu mempelbagaikan promosi seperti mengadakan aktiviti bermalam di sini dengan penglibatan delegasi luar terutama menjelang Tahun Melawat Melaka 2024 nanti.

“Pelancong perlu tahu tarikan di kawasan sini bukan tumpu pada Melaka Tengah sahaja kerana Bukit Batu Lebah dan banyak lagi tarikan di sini yang mereka belum tahu,” katanya kepada Melaka Hari Ini.

“Saya berpuas hati dengan kemudahan setakat ini cuma daripada semasa ke semasa, saya akan terus meneliti segala ‘feedback’ orang tempatan yang sudah datang ke sana.

“Bagi saya lebih baik kalau suatu hari nanti, kita boleh membangunkan satu tapak untuk inap desa di tengah-tengah hutan itu supaya ia lebih sesuai untuk seisi keluarga,” katanya.

Sebelum ini, Melaka Hari Ini melaporkan Bukit Batu Lebah menjadi antara tiga produk eko pelancongan popular yang giat dipromosikan dalam kalangan pemain industri pelancongan di Selatan Thailand, baru-baru ini.


Watan (1976-1997): An Independent Voice of the Times

Watan captured the mood on campus in the late 1970s through the early 80’s. This was in Shah Alam in my undergraduate years. It was the staple read. It resonated the sentiments of the student movement and protest earlier, national crises and international developments, particularly on the Iranian revolution of 1979 and notions of Islam as international political movement.

Watan was a fresh voice, a different player in the nation’s journalistic scene. It was one of the earliest political tabloids to have appeared in post-1970 Malaysia where the nation was rebuilding itself, and redefining national culture and society. In the days that it appeared, students of Institut Teknologi Mara then (Now Universiti Teknologi MARA) would head toward Section Two in Shah Alam to experience a piece of critical discourses. It was our intellectual diet, apart from the lectures on campus. Watan was triggered by several events. It was the larger global force of Islam and social change, to national events like the conflict between former Selangor Menter Besar Datuk Harun Idris with UMNO, and the death of Tun Razak.

Watan, published by Syarikat Watan at Brickfields, was owned by (Tan Sri) Mohd. Khir Johari, a former Cabinet member under Tunku Abdul Rahman, and former Secretary-General of UMNO. Khir was chairman until 1984. The daily was taken over by Pustaka Antara a year later. To the readers at Shah Alam, Subky Latif was the daily’s opinion maker. He was known as a journalist and political writer. He was later to be one of the founders of the party organ of PAS, Harakah in 1987, together with the party’s vice president then Haji Nakhaei Ahmad. Subky was appointed Watan’s editor, while former editor-in-chief of Utusan Melayu, Melan Abdulah, became its editorial advisor. Subky later left to set up his own newspaper, Suara Merdeka. But Subky returned after the publication permit of Suara Merdeka was not renewed. Subky finally left Watan after he lost in the Pelabuhan Kelang by-election as a PAS candidate.

Watan was printed with 24 pages. It was a tabloid measuring 11.2 x 15 inches. It was initially bilingual. Later its English-language segment was discontinued. That was from August 1978. It was sold for 25 sen before increasing to 40 sen in 1981.

From being a weekly, Watan turned daily, but reverted to a weekly in 1979. According to Hamedi Mohd. Adenan (2015) in 100 Akhbar Melayu, beginning January 1981, its frequency was further changed to two editions a week, every Tuesday and Friday. On 15 November 1983, its editor, Abdul Halim was detained under the Internal Security Act. Its owner, Datuk Abdul Aziz himself, owner of Pustaka Antara, was remanded for 30 days for investigations. Watan was suspended.

It was said that the reason was because the newspaper had carried a story from the embassy of the Soviet Union saying that the Communist state would establish its government according to Islam. To the Malaysian government, the story was communist propaganda which had infiltrated Watan. After his release, Datuk Abdul Aziz expressed that he did not wan to continue publishing the newspaper. Khir as owner of the permit therefore had to negotiate to enable Watan to be published by Karangkraf.

Hence, Watan resumed publication on 27 November 1984. Its slogan “Untuk Nusa dan Bangsa” (For Race and Motherland) was replaced by “Watan Akhbar Dinamik” (Watan a Dynamic Newspaper). Under the Karangkraf Group, Siti Bidayah Ahmad became its Chief Editor. She was later replaced by owner Hussamuddin Haji Yaacob in 1986. Watan continued it crusade. It was the face of a brave and bold journalism in modern Malaysia. It carried debates, commentaries and criticisms on national politics and race relation, notably between the Malays and Chinese. It was again banned on 27 October 1987, together with English and Chinese dailies the Star and Sin Chew Jit Poh respectively.

It resumed publication after five months, with its frequency changed to three times a week, appearing on Tuesday, Thursday and Saturday. The late Abdul Jalil Ali, who was to become Sinar Harian’s chief editor and later its editorial advisor, joined the newspaper in 1990 as editor. Watan’s slogan was again changed to “Akhbar Dinamik: Mempertingkatkan Pemikiran Rakyat” (A Dynamic Newspaper: Elevating the Mind of the Rakyat). Sold for 80 sen, it continued to concentrate on the nation’s political scene, especially linked to UMNO’s leadership crisis.

At the end of 1992, Watan changed hands to Gagasan Baiduri owned by Tengku Adnan Tengku Mansor. It resumed publication on 1 January 1993 as a daily with another new slogan “Akhbar Alternatif Anda dan Keluarga” (An Altenative Newspaper for You and Family). The managing director was Tengku Adnan’s brother Dr. Tengku Rethwan. Its chief editor was Zahari Affandi, assisted by editor Zainal Epi, who was from the Star. Mohd. Hamedi tells us that Zainal held the post for a year. Hambali Abdul Latiff then became Watan’s editor in 1996 until it finally ceased publication on 13 December 1997.

When it was launched, Watan was meant to be an independent voice in Malaysian journalism, an alternative to the mainstream press of the day.


Keputusan siasatan dalaman kes buli dalam masa terdekat

AYER KEROH 7 Mei – Siasatan dalaman berhubung kes seorang pelatih dibuli di pusat latihan Tentera Udara Diraja Malaysia (TUDM) di Kuantan, 12 April lalu diperoleh dalam masa terdekat.

Timbalan Menteri Pertahanan, Adly Zahari berkata kementeriannya memberikan kerjasama penuh terhadap siasatan yang dijalankan oleh pihak polis namun pada masa sama siasatan dalaman turut mengambil tanggungjawab itu.

“Dalam mesyuarat pos kabinet kementerian, Menteri Pertahanan sudah bangkitkan perkara itu dan insya-Allah dalam masa terdekat saya yakin (keputusan) diperolehi dalam masa terdekat.

“Di peringkat dalaman, ia masih dalam siasatan. Pada peringkat polis, perkara itu diserahkan kepada agensi itu dan dalam tempoh terdekat kita akan tengok apa keputusannya serta mengambil tindakan di peringkat dalaman,” katanya.

Beliau berkata demikian pada sidang media selepas menyempurnakan Majlis Penganugerahan PJM kepada 416 veteran ATM di Pusat Dagangan Antarabangsa Melaka (MITC) di sini, hari ini.

Ia susulan tular di media sosial Twitter awal bulan lalu mengenai luahan seorang wanita mendakwa adik lelakinya dibuli di pusat latihan tentera udara.


HPN 2021, ‘JPN 73 Tahun : Transformasi Digital’

HPN disambut untuk memberi satu pengiktirafan terhadap pengwujudan dan peranan JPN dalam urusan pendaftaran, pengeluaran dan penyelenggaraan dokumen pengenalan diri sejak 1881.

Tarikh ini dipilih sebagai HPN kerana mengambil sempena tarikh peristiwa pengeluaran Kad Pengenalan Kertas yang pertama berlaku pada 1 Oktober 1948.

Setelah, 73 tahun peristiwa ini menjadi catatan sejarah negara, dan seiring dengan kecanggihan teknologi semasa, slogan yang dipilih untuk HPN pada tahun ini adalah ‘JPN 73 Tahun : Transformasi Digital’.

Sebagai seebuah Jabatan di bawah Kementerian Dalam Negeri (KDN) ia bertanggungjawab mendaftar peristiwa penting setiap individu seperti maklumat kelahiran, kematian, pengangkatan, perkahwinan dan perceraian.

Di samping itu, JPN juga bertanggungjawab dalam menentukan taraf kewarganegaraan dan seterusnya mengeluarkan dokumen identiti individu dalam bentuk kad pengenalan kepada mereka yang layak.

Menyelusuri sejarah terdapat beberapa peristiwa penting sistem rekod dan pendaftaran penduduk di negara kita seperti proses menyalut kad pengenalan pada 1961; penukukaran Kad Pengenalan Kertas ; dan pengeluaran kad pengenalan plasik pertama bernombor 0000001 milik Tunku Abdul Rahman Putra al-haj.

Sementara itu, JPN Melaka mempunyai tujuh pejabat yang melibatkan ke semua daerah iaitu JPN Negeri Melaka di Kompleks Kementerian Dalam Negeri (KDN) Ayer Keroh, JPN Cawangan UTC di Jalan Hang Tuah dan JPN Cawangan Melaka Tengah (Plaza Pandan Malim).

Ini diikuti JPN Daerah Alor Gajah (Bangunan Tabung Haji, Masjid Tanah) dan JPN Cawangan Bandar Alor Gajah (Wisma UMNO Masjid Tanah di Alor Gajah).

Selaras dengan hasrat kerajaan untuk memberikan perkhidmatan terbaik kepada rakyat, waktu operasi pejabat dan kaunter dibuka pada setiap hari bekerja dari jam 8 pagi hingga 5 petang, kecuali pada hari cuti dan kelepasan am.

Manakala waktu perkhidmatan di JPN UTC Melaka adalah melangkaui norma waktu dan hari bekerja konvensional yang mana ia turut beroperasi pada Sabtu dan Ahad dari jam 8 pagi hingga 5 petang.

Dengan berbekalkan sumber tenaga seramai 120 orang daripada pelbagai gred dan jawatan, JPN Melaka kekal komited untuk menyediakan perkhidmatan melangkaui ekspektasi pelanggan yang berteraskan kepada budaya kerja kelas pertama, serta sentiasa berusaha untuk menambahbaik kualiti sistem penyampaian kepada pelanggan.

Antaranya, Urusniaga Kad Pengenalan, Permohonan Pendaftaran Kelahiran Dalam Talian, Permohonan Cabutan / Salinan Sijil Kelahiran yang Diperakui Dalam Talian, Permohonan Perkahwinan Tanpa Lesen Secara Dalam Talian (Bukan Islam) dan Semakan Permohonan Perkahwinan Tanpa Lesen (Bukan Islam) Yang Dipohon Secara Dalam Talian.

Selain itu, Semakan Penolong Pendaftar Perkahwinan (Bukan Islam), Status Permohonan MyKid, myIDENTITY (Kemaskini Alamat Surat Menyurat), MyPhone-In, Perkhidmatan MySMS dan Sistem Aduan Integriti KDN.

Ini adalah beberapa contoh produk perkhidmatan terkini bersesuaian dengan arus peredaran zaman dan teknologi ICT selaras dengan tema HPN tahun ini.

Meskipun umum mengetahui bahawa JPN terlibat sebagai jabatan/agensi yang perlu mengawal jumlah kehadiran pelanggannya melalui kaedah temujanji di https://mytemujanji.jpn.gov.my, namun beberapa perkhidmatan yang bersifat mendesak dan segera dibenarkan untuk dibuat secara tanpa janji temu.

Antaranya adalah pendaftaran kelahiran kanak-kanak berumur 45 hari ke atas tetapi belum genap 60 hari; bagi tujuan perubatan; pendaftaran anak kepada warga asing yang lahir di Malaysia untuk dibawa pulang ke negara asal; pendaftaran kematian dan gantian Mykad rosak/hilang.

Dalam usaha mendekatkan perkhidmatan yang ditawarkan dengan masyarakat dan selaras dengan slogan JPN iaitu ‘Rakyat Di Hati JPN’, jabatan ini sentiasa mencari ruang dan peluang yang luar daripada kebiasaan dan keselesaan untuk memastikan setiap perkhidmatan sampai kepada yang memerlukan.

Sebagai contoh, Program MEKAR (Menyemai Kasih Rakyat) yang merujuk kepada program-program turun padang JPN seperti Mobile Ehsan, Bas Mobile, MyDaftar, Khidmat Nasihat dan Pameran adalah produk perkhidmatan luar pejabat yang kerap dilakukan di negeri Melaka ini.

Ia bagi membantu golongan yang tidak bernasib baik seperti warga emas, pesakit terlantar, dan orang kurang upaya (OKU) termasuklah mereka yang dikenalpasti oleh pemimpin komuniti masyarakat yang perlu dibantu tanpa perlu hadir ke kaunter JPN.

Untuk rekod, JPN Negeri Melaka telah berkolaborasi dengan hampir semua pejabat JAPERUN di negeri ini, termasuklah pihak JPKK, NGO dan pemimpin masyarakat.

Malahan, kerjasama erat sentiasa dilaksanakan dengan Pejabat Ketua Menteri Melaka dan jabatan/agensi di bawahnya bagi menangani dan membantu permasalahan masyarakat yang berkaitan dengan isu dokumen pengenalan diri yang dirujuk ke pihak tersebut.

Berbekalkan semangat merakyatkan perkhidmatan awam, semua lapisan masyarakat bolehlah hadir atau menghubungi pejabat JPN yang berhampiran untuk mendapatkan perkhidmatan, khidmat nasihat dan seterusnya menyelesaikan masalah yang dihadapi.

Bersempena HPN Tahun 2021 juga, pelbagai program yang berskala sesuai dengan SOP Fasa 2 Pelan Pemulihan Negara akan diadakan di peringkat JPN Negeri Melaka iaitu, [email protected] Pagi MelakaFM, Hari Bertemu Pelanggan Secara Norma Baharu, Webinar Isu-Isu Pendaftaran dan Ziarah Ihsan.

Semoga dengan perkongsian ini, juga komitmen berterusan yang dilakukan oleh jabatan dalam memajukan tahap perkhidmatannya, dapat menjadikan urusan hal ehwal pendaftaran rakyat negeri Melaka pada tahap yang terbaik.

Di samping dapat membantu mengurangkan permasalahan dan isu lazim yang kerap dihadapi oleh rakyat, serta seiring dengan agenda kerajaan Negeri Melaka untuk meletakkan negeri ini pada tahap maju jaya, rakyatnya yang bahagia dan menggamit dunia.


Lebuh raya Malaysia ‘mesra’ kenderaan elektrik

AYER KEROH 16 September – Sebanyak 22 pengecas pantas kenderaan elektrik DC telah disediakan di beberapa Hentian Rehat dan Rawat (R&R) di lebuh raya seluruh negara buat masa ini.

Menteri Kerja Raya Datuk Seri Alexander Nanta Linggi berkata, inisiatif itu merupakan antara usaha untuk merealisasikan Pelan Pembangunan Mobiliti Rendah Karbon 2021-2030 bagi mencapai pengurangan tenaga serta pelepasan gas rumah hijau (GHG) menjelang 2030, sekali gus menjadi negara mesra kenderaan elektrik.

Katanya, antara lokasi yang menyediakan pengecasan pantas itu ialah di R&R Ayer Keroh Arah Utara, R&R Tapah Arah Utara dan R&R Paka Arah Utara, selain enam lagi sedang dibangunkan di R&R Machap (Arah Selatan), Rawang (Arah Utara), Gunung Semanggol (Arah Selatan), Gurun (Arah Utara dan Selatan) dan Paka (Arah Selatan) yang dijangka siap pada tahun ini.

Menurutnya, pihak Kementerian turut menyasarkan 20 lagi pengecas pantas kenderaan elektrik DC akan dibangunkan oleh pelbagai Charge Point Operator (CPO) di Lebuhraya Utara Selatan (PLUS) pada tahun ini.

“Selain itu, pihak Lembaga Lebuhraya Malaysia (LLM) juga telah mengenalpasti 63 lokasi poin pengecas pantas kenderaan elektrik DC di Kawasan R&R serta Hentian Sebelah yang terpilih di lebuh raya bertol di seluruh Malaysia.

“Kementerian Kerja Raya (KKR) juga telah memberi beberapa kelulusan di lebuh raya sekitar Lembah Klang dan terdapat empat puluh lima (45) lagi permohonan pembangunan poin pengecas pantas kenderaan elektrik dalam semakan dan bakal diluluskan,” katanya.

Beliau berkata demikian ketika berucap pada Majlis Perasmian Pengecas Berkelajuan Tinggi TNB Electron di Hentian R&R Ayer Keroh Arah Utara, di sini, hari ini.

Hadir sama, Ketua Setiausaha, KKR Datuk Wira Wan Ahmad Uzir Wan Sulaiman, Timbalan Ketua Setiausaha (Dasar dan Pembangunan) KKR Datuk Zahrul Hakim Abdullah; Ketua Pengarah LLM Datuk Ir. Mohd Shuhaimi Hassan; Ahli Lembaga Pengarah PLUS Malaysia Berhad Datuk Mohd Izani Ghani; Ketua Pegawai Eksekutif Tenaga Nasional Berhad (TNB) Datuk Ir. Baharin Din; dan lain-lain kenamaan.

Mengulas lanjut, Alexander turut memaklumkan pemilik kenderaan elektrik boleh menggunakan pengecas pantas kenderaan elektrik DC TNB Electron di Hentian R&R Ayer Keroh Arah Utara, Tapah Arah Utara dan Paka Arah Utara secara percuma hingga penghujung Februari ini.

“Syabas dan tahniah diucapkan kepada Lembaga Lebuhraya Malaysia dan syarikat pengendali lebuh raya atas komitmen dan sokongan yang telah dan akan diberikan dalam menyahut aspirasi kerajaan mencapai Negara Rendah Karbon menjelang tahun 2040.

“Saya juga ingin mengucapkan syabas kepada PLUS dan TNB kerana telah bekerjasama untuk menyediakan pengecas berkelajuan tinggi TNB Electron di Lebuhraya PLUS,” katanya yang menyasarkan 15 peratus kenderaan yang mengguna lebuh raya adalah kenderaan elektrik menjelang tahun 2030.


Bekas CEO Bursa Malaysia, Yusli Mohamed Yusoff meninggal dunia

KUALA LUMPUR, 10 Mac – Bekas Pengarah Eksekutif dan Ketua Pegawai Eksekutif (CEO) Bursa Malaysia Bhd Datuk Yusli Mohamed Yusoff, meninggal dunia tengah hari ini pada usia 63 tahun selepas berjuang melawan barah.

Allahyarham memegang jawatan penting itu bagi tempoh 10 April, 2004 hingga 31 Mac, 2011 di Bursa yang sebelum ini dikenali sebagai Bursa Saham Kuala Lumpur.

Selain itu, Allahyarham juga menyandang jawatan termasuk pengerusi Mudajaya Group Bhd, timbalan pengerusi FGV Holdings Bhd (FGV) dan presiden Institut Tadbir Urus Korporat Malaysia (MICG).

Sementara itu, Ketua Pegawai Eksekutif Kumpulan FGV Mohd Nazrul Izam Mansor berkata seluruh warga kerja FGV mengucapkan takziah kepada keluarga Allahyarham.

Menurut beliau, Yusli dilantik menganggotai Lembaga Pengarah FGV pada 6 Sept, 2018 dan disusuli dengan pelantikan sebagai timbalan pengerusi pada 2 Mac, 2020.

“Allahyarham merupakan seorang insan yang baik dan dihormati oleh kalangan sahabatnya. Sebagai ahli Lembaga Pengarah, Allahyarham memberi sumbangan bermakna terhadap pelan pemulihan FGV.

“Pemergiannya merupakan satu kehilangan besar untuk kumpulan ini. Semoga roh Allahyarham dicucuri rahmat dan ditempatkan dalam kalangan mereka yang beriman,” katanya kepada Bernama.- BERNAMA


Sistem kad pengenalan ikut sektor atasi masalah pemindahan pekerja

TAPAH, 12 Jun – Kementerian Sumber Manusia akan memperkenalkan sistem kad pengenalan mengikut sektor di negara ini bagi mengatasi masalah pekerja asing yang dilaporkan berpindah ke sektor lain sewenang-wenangnya.

Menteri Sumber Manusia Datuk Seri M. Saravanan berkata permintaan tinggi di sektor perladangan terutamanya susulan kenaikan harga kelapa sawit ketika ini menyebabkan pemilik ladang sanggup membayar gaji yang lebih, sehingga ada pekerja yang bertukar ke sektor itu.

“Ini menyebabkan ada pekerja yang lari dan dicuri antara sektor, jadi sekarang kita berusaha mengatasi masalah ini,” katanya ketika ditemui pemberita selepas merasmikan Karnival Kerjaya Jamin Kerja Keluarga Malaysia 2022 Negeri Perak di Kompleks Belia dan Sukan Tapah di sini hari ini.

“Satu lagi masalah saya lihat kalau ikut pembayaran levi untuk sektor pertanian adalah lebih murah, maka ramai majikan walaupun dalam sektor lain tetapi mereka membawa masuk pekerja warga asing dengan saluran pertanian kerana lebih murah.

“Dengan memperkenalkan sistem kad mengikut sektor ini, kita dapat atasi perkara ini dan ia juga akan memudahkan penguatkuasaan pihak berkuasa khususnya Jabatan Imigresen dan Polis Diraja Malaysia,” katanya.

Jumaat lepas Menteri Kanan Kerja Raya Datuk Seri Fadillah Yusof dilaporkan berkata peningkatan harga minyak sawit di dalam sektor perladangan telah menarik pekerja dari sektor lain dan memberi kesan kepada sektor pembinaan apabila pekerja mereka berpindah ke sektor itu.

Sementara itu Saravanan berkata pihaknya yakin isu kelewatan kemasukan pekerja asing ke negara ini akan selesai pada penghujung bulan ini dan para majikan diminta bersabar menunggu proses pegambilan tenaga kerja luar yang perlu mengambil masa.

Terdahulu mengenai Karnival Kerjaya Jamin Kerja Keluarga Malaysia Negeri Perak yang diadakan selama dua hari bermula semalam, beliau berkata 8,615 kekosongan jawatan ditawarkan di karnival itu, dan 374 individu telah ditemu duga setakat petang semalam.

“Dari jumlah itu 53 pencari kerja berjaya dalam temu duga dan 140 orang berjaya mara ke pusingan kedua temu duga dengan 32 majikan,” katanya.- BERNAMA


UMNO Johor sasar menang 20 kerusi Parlimen pada PRU15

KULAI, 21 Mei – UMNO Johor meletakkan sasaran menang sekurang-kurangnya 20 kerusi Parlimen pada Pilihan Raya Umum ke-15 (PRU15) akan datang.

Ketua Penerangan UMNO Johor Datuk Seri Dr Adham Baba berkata sasaran itu diletakkan setelah melihat kejayaan parti itu dalam Pilihan Raya Negeri (PRN) Johor dan PRN Melaka yang lepas.

“Kita kira (dalam PRN Johor) sebanyak 40 daripada 56 kerusi kita menang dan kita dapat dua pertiga. Jadi kita cuba sasar sebaik-baiknya 20 daripada 26 Parlimen, itu dari sudut penerangan negeri dan kita tengok berdasarkan kemampuan kita,” katanya pada sidang media selepas Majlis Sambutan Aidilfitri Penerangan UMNO Johor, di sini malam tadi.

Ahli Parlimen Tenggara itu berkata jentera penerangan UMNO negeri ketika ini berada dalam keadaan bersiap siaga untuk berdepan PRU15 yang dijangka boleh berlaku pada bila-bila masa.

“Bagi penerangan (PRU15) kita melihat ke arah dua perkara iaitu bagaimana prosedur operasi standard (SOP) masa depan dikendalikan, sama ada menggunakan SOP seperti PRN atau baharu, tetapi pembukaan sektor ekonomi 1 April lepas menunjukkan bahawa ada lebih kebebasan untuk berkempen.

“Tetapi kita tetap akan gabung pendekatan sama ada hibrid dan juga fizikal, untuk pengundi baharu kita juga akan menggunakan media sosial (seperti sebelum ini),” katanya.

Pada PRU14, daripada 26 kerusi Parlimen yang dipertandingkan, BN hanya memenangi lapan kerusi dengan UMNO tujuh kerusi (Parit Sulong, Sembrong, Mersing, Tenggara, Kota Tinggi, Pontian dan Pengerang) dan MCA satu kerusi iaitu Ayer Hitam.

Bagaimanapun, pada Disember 2018, Ahli Parlimen Mersing Datuk Dr Abd Latif Ahmad dan dua bulan selepas itu beliau menyertai Bersatu, menjadikan kerusi Parlimen Johor yang dipegang BN adalah tujuh kerusi.

Bagaimanapun, dengan Datuk Seri Dr Wee Jeck Seng daripada MCA yang memenangi kerusi Parlimen Tanjung Piai pada Pilihan Raya Kecil (PRK) Parlimen Tanjung Piai pada 16 Nov 2019, menjadikan kerusi Parlimen yang dipegang BN kembali kepada lapan kerusi.- BERNAMA


Mayat dua hanyut di Sungai Triang ditemukan

Penolong Pengarah (Operasi) Jabatan Bomba dan Penyelamat Malaysia (JBPM) Pahang Ismail Abdul Ghani berkata mayat Muhammad Nik Iqmal Shah Ismail, 15, ditemukan pada 10.30 malam, kira-kira 400 meter dari lokasi kejadian.

Mayat Muhammad Danial Irsyad Norazlan, 11, pula dijumpai terapung oleh orang awam pada 1.30 pagi, juga kira-kira 400 meter dari lokasi kejadian.

Pada 3.30 petang Selasa, kedua-dua mangsa dipercayai telah dihanyutkan arus deras selepas terlepas daripada pelampung semasa mandi di sungai itu bersama beberapa rakan sekolah.


Governor Cup 2022 rancakkan arena bola sepak Melaka

AYER KEROH 15 November – Sebanyak 17 pasukan bakal berentap dalam memburu gelaran juara sulung Kejohanan Bolasepak Governor Cup 2022 yang julung kali diadakan di Melaka.

Kejohanan anjuran Persatuan Bolasepak Melaka (MAFA) dengan kerjasama Universiti Teknikal Malaysia Melaka (UTeM) itu bakal diadakan bermula 26 November ini hingga 1 Januari 2023.

Presiden MAFA Datuk Wira Nur Azmi Ahmad berkata, kejohanan itu diadakan bagi merancakkan saingan bola sepak, di samping menjadi medan mencungkil bakat baharu serta memilih pemain yang berpotensi untuk menyarung jersi Melaka FC dalam saingan Liga M3 musim depan.

“Saya mengucapkan terima kasih kepada 17 pasukan termasuk tujuh pasukan jemputan yang menyertai kejohanan yang pertama kali diadakan di Melaka ini.

“Kejohanan ini merupakan permulaan pertama kita ke arah saingan dan liga bola sepak yang lebih profesional kerana misi saya ialah untuk menjadikan liga di Melaka ini sekurang-kurangnya bertaraf kebangsaan,” katanya.

Beliau berkata demikian pada sidang media selepas merasmikan Majlis Pelancaran dan Undian Rasmi Gavernor Cup 2022, di sebuah hotel di Pusat Dagangan Antarabangsa Melaka (MITC), malam tadi.

Antara pasukan yang bersaing dalam Governor Cup 2022 ialah Tampoi FC, Jebat FC, Hulubalang FC, MBMB Warriors FC, Durian Tunggal United FC, Bara FC, Bertam Ulu FC, Duyong Fighter FC, Bachanglona FC dan Rizq FC.

Manakala, pasukan jemputan terdiri daripada Parlimen Masjid Tanah, Parlimen Alor Gajah, Parlimen Tangga Batu, Parlimen Hang Tuah Jaya, Parlimen Kota Melaka, Parlimen Jasin dan UTeM TUAH FC.

Kejohanan yang diadakan di Stadium Mini UTeM itu menawarkan hadiah keseluruhan RM18,000, selain turut memperkenalkan tiga anugerah sampingan iaitu Anugerah Fair Play, Anugerah Penjaring Terbanyak dan Anugerah Pemain Terbaik.

Mengulas lanjut, Nur Azmi berkata, bermula tahun depan, MAFA akan mengelola kira-kira 365 perlawanan bola sepak pelbagai peringkat sepanjang tahun bagi mengembalikan bola sepak sebagai sukan nombor satu di negeri ini.

Menurutnya, penganjuran lebih banyak perlawanan dan pendedahan itu dapat membantu meningkatkan kecergasan pemain sebagai persediaan menghadapi perlawanan yang lebih kompetitif di masa akan datang.


Kertas siasatan kes buli MRSM Muar di Bukit Aman

JOHOR BAHRU, 31 Dis – Kertas siasatan kejadian buli membabitkan lima pelajar Maktab Rendah Sains Mara (MRSM) Muar baru-baru ini, kini berada di Bahagian Pendakwaan dan Undang-Undang (D5), Bukit Aman.

Ketua Polis Daerah Muar ACP Zaharudin Rasip berkata setakat ini masih tiada sebarang tindakan pertuduhan dikenakan terhadap lima pelajar tingkatan empat itu selepas tamat tempoh reman dan pihaknya masih menunggu arahan Bukit Aman untuk tindakan lanjut.

“Kes yang berlaku di MRSM itu, semua pelajar tersebut sudah ditangkap dan direman tiga hari. Siasatan sudah lengkap dan kita telah rujuk kertas siasatan itu kepada Ibu Pejabat Polis Kontinjen (IPK) Johor dan IPK telah rujuk kepada Bukit Aman. Kini masih menunggu keputusan daripada Bukit Aman.

“Kes ini dirujuk ke Bukit Aman kerana ia merupakan kes berkepentingan awam (public interest),” katanya kepada pemberita selepas menghadiri program Santai Cycle Persatuan Keluarga Polis (Perkep) Johor di IPK Johor yang turut dihadiri Ketua Polis Johor Datuk Ayob Khan Mydin Pitchay di sini hari ini.

“Lima pelajar tersebut merupakan wakil pelajar yang dilantik pihak sekolah dan berdasarkan siasatan, kejadian dipercayai berpunca akibat ketidakpuasan hati antara kelima-lima pelajar itu terhadap mangsa.

“Ketika ini saya tidak dapat mengesahkan tindakan yang diambil pihak sekolah terhadap mereka kerana sekolah sedang bercuti. Untuk tahu perkembangan sama ada tindakan disiplin dan sebagainya dikenakan, kita lihat apabila sekolah dibuka semula nanti,” katanya.

Kelima-lima pelajar lelaki berumur 16 tahun itu direman tiga hari bermula 16 hingga 18 Dis lepas oleh Mahkamah Majistret Muar bagi membantu siasatan mengikut Seksyen 147 Kanun Keseksaan.

Pada 15 Dis, kesemua mereka dilaporkan ditahan di sekitar Melaka, Kuala Lumpur, Selangor dan Johor Bahru selepas disyaki terlibat dalam kes buli seorang pelajar lelaki berusia 14 tahun sehingga menyebabkan mangsa mengalami bengkak pada rusuk kiri.- BERNAMA


Transformasi Melaka jadi Kampung digital – Exco

AYER KEROH 1 Jun – Kajian awal bagi mentrasformasikan penempatan tradisional di negeri ini kepada Kampung Digital sedang giat dijalankan oleh Kerajaan Negeri.

Exco Sains, Teknologi, Inovasi dan Komunikasi Digital negeri, Fairul Nizam Roslan berkata, kajian itu dilaksanakan oleh Pihak Berkuasa Tempatan (PBT) bersama Pejabat Tanah dan Daerah.

Fairul Nizam berkata, selepas dilaksanakan kelak Negeri Melaka akan memiliki satu produk digital yang boleh menjadi model atau contoh kepada negara lain.

“Bukan sahaja memudahkan urusan surat menyurat, menerusi sistem nombor yang akan diwujudkan kerajaan juga akan mendapat data perangkaan mengenai jumlah rumah sebenar di Negeri Melaka.

Beliau berkata, demikian kepada pemberita selepas menjadi tetamu pada Segmen Apa Khabau YB di Konti Melaka FM di Jabatan Penyiaran Melaka, Jalan Taming Sari, di sini, hari ini.

Katanya, Kampung Digital adalah idea cetusan Ketua Menteri Datuk Seri Ab Rauf Yusoh, bertujuan menambahbaik sistem penyampaian dan penghantaran sedia ada.


Skuad Muay Thai negara gondol empat emas di UAE

KUALA LUMPUR, 4 Jun – Skuad Muay Thai kebangsaan berjaya membawa pulang empat pingat emas pada Kejohanan Senior Dunia Persekutuan Antarabangsa Persatuan Muay Thai (IFMA) 2022 di Abu Dhabi, Emiriah Arab Bersatu (UAE).

Kejohanan yang berlangsung di Abu Dhabi National Exhibition Centre dari 26 Mei hingga hari ini itu menyaksikan Malaysia meraih emas pertama menerusi wakil wanita, Damia Husna Azian yang menumpaskan Fereshteh Hassanzadeh Mirsadeghi dari Iran, 29-28 bagi kategori 42-45 kilogram (kg) “special fight”.

Mohammad Rifdean Masdor kemudian menewaskan Asror Karimov dari Uzbekistan 29-28 dalam kategori 48 kilogram (kg) lelaki bawah 23 tahun untuk emas kedua negara.

Kemaraan Malaysia diteruskan Muhammad Hairie Mahmad yang mengalahkan wakil tuan rumah, Ahmed Aldhaheri 29-28 bagi kategori 45kg lelaki bawah 23 tahun, diikuti emas keempat oleh Ahmad Nor Iman Aliff Rakib selepas mengatasi atlet Iran, 30-26, Mehrdad Khanzadeh Gharehtapeh dalam kategori 54kg lelaki bawah 23 tahun.

Nur Amisha Azrilrizal membawa pulang pingat menerusi perak selepas tumpas kepada juara dari Thailand, Thanittha Plenjit, bagi kategori 51kg wanita bawah 23 tahun.


Situasi banjir di Dengkil semakin pulih

Cuaca juga semakin baik dengan rata-rata penduduk dilihat giat membersihkan rumah, menjemur permaidani dan perabot yang boleh digunakan manakala premis perniagaan seperti kedai makan dan kedai runcit juga telah mula beroperasi.

Tinjauan Bernama mendapati banjir surut sepenuhnya di sekitar Taman Permata, Sekolah Jenis Kebangsaan Tamil (SJKT) Dengkil dan Kampung Sri Tanjung yang dinaiki air setinggi kira-kira 0.3 meter, Sabtu lepas.

Sepasukan anggota bomba daripada Balai Bomba dan Penyelamat Lapangan Terbang Antarabangsa Kuala Lumpur (KLIA) juga dilihat sedang membersihkan SJKT Dengkil bersama sukarelawan.

Pegawai Operasi Zon KLIA Penolong Penguasa Bomba Norhaizat Ramli ketika ditemui di sekolah berkenaan berkata tiga pasukan bomba dari KLIA digerakkan untuk membantu mangsa di sekitar sekolah itu, Kampung Jenderam dan Bukit Changgang hari ini.

Beliau berkata bantuan pascabanjir dilaksanakan hari ini memandangkan sebelum ini pasukannya terlibat dengan kerja sanitasi di beberapa pusat pemindahan sementara (PPS).

“Kami akan berada di sini sepanjang hari ini bagi membekalkan air untuk mencuci kawasan (dalam sekolah) terjejas banjir lumpur,” katanya.- BERNAMA


Melaka angkat polisi wajibkan AED di setiap premis

SERI NEGERI 15 Mac – Satu polisi untuk mewajibkan pemasangan alat defibrilator luaran automatik (AED) di setiap premis bakal diangkat oleh Jawatankuasa MyHeart Negeri Melaka.

Exco Kesihatan dan Anti Dadah negeri, Dr. Muhamad Akmal Saleh berkata, menerusi polisi itu semua premis seperti bangunan kerajaan, pusat beli-belah dan hotel wajib menyediakan AED dalam usaha menyelamatkan nyawa kakitangan mahupun orang awam mengalami serangan jantung.

“Kita melihat jika tiada polisi, maka sukar untuk kita memohon agensi atau mana-mana premis menempatkan pemasangan AED secara sukarela. Jadi polisi ini akan dibawa ke Majlis Mesyuarat Kerajaan Negeri (MMKN) untuk buat ketetapan bahawa AED ini di bangunan, premis, mahupun ‘hotspot’ awam.

“Pemasangan ini juga penting memandangkan Melaka merupakan negeri pelancongan. Jadi sudah tentulah kita perlu memastikan keselamatan pelancong, sekali gus membuatkan mereka sedar bahawa Melaka sebuah negeri yang selamat,” katanya.

Beliau berkata demikian ketika menjawab soalan lisan daripada Leng Chau Yen (DAP-Banda Hilir) pada hari ketiga Persidangan Pertama, Penggal Kedua Dewan Undangan Negeri Melaka Ke-15, di sini, hari ini.

Mengulas lanjut, Dr. Muhamad Akmal berkata, bagi memastikan AED yang dipasang tidak menjadi sasaran vandalisme, Jawatankuasa MyHeart bercadang untuk meletakkan alat itu di lokasi dalam jangkauan pemantauan kamera litar tertutup (CCTV).

“Selain itu, kita juga meminta AED dipasang di lokasi orang awam kerap lalu-lalang supaya ia mudah digunakan apabila berlaku serangan jantung,” katanya.